Čína podľa Menového fondu jüanom nemanipulovala

USA prvýkrát od roku 1994 oficiálne označili Peking za menového manipulátora.

WASHINGTON. Medzinárodný menový fond (MMF) vo výročnom hodnotení čínskej ekonomiky potvrdil svoj názor, že hodnota čínskej meny je zhruba v súlade s ekonomickými faktormi. Postoj fondu je v rozpore s tvrdením administratívy amerického prezidenta Donalda Trumpa, že Čína s kurzom domácej meny manipuluje. Informovali o tom agentúry AP a Reuters. Trump minulý týždeň oznámil, že od 1. septembra zavedie dodatočné desaťpercentné clo na tovar z Číny, ktorého ročný dovoz do Spojených štátov dosahuje 300 miliárd dolárov. Čína následne nechala domácu menu jüan voči doláru oslabiť na najnižšiu úroveň za viac ako desať rokov. Spojené štáty potom prvýkrát od roku 1994 oficiálne označili Peking za menového manipulátora. Obchodné konflikt medzi USA a Čínou už dlhšiu dobu vyvoláva obavy ohľadne vývoja svetovej ekonomiky. MMF predpokladá, že rast čínskej ekonomiky v tomto roku spomalí na 6,2 percenta z vlaňajších 6,6 percenta. So spomaľovaním hospodárskeho rastu v Číne počíta fond tiež v nasledujúcich dvoch rokoch.


Ktoré sú najznámejšie a najpočúvanejšie podcasty (rebríček)

Odoberajte

SVK podcasty (zoznam)

Špeciál

1 milión

Prenajať štúdio

Čo je podcast?

Svetové podcasty

Ako počúvať na iPhone

Ako na Androide

Pozrite si zoznam podcastov, ktoré majú milióny stiahnutí a sledovateľov po celom svete.

Zostavili sme zoznam najznámejších a najpočúvanejších podcastov za roky 2016 a 2017. Vychádzali sme z oficiálnych rebríčkov iTunes a ďalších služieb, ktoré sledujú dosah podcastov. Keďže podcasty vznikli v Spojených štátoch, americké podcasty patria stále medzi najrozšírenejšie. This American Life (angličtina). Týždenný podcast, ktorý prináša reportáže okolo jednej centrálnej témy. Serial (angličtina). Podcast vyšiel zatiaľ v dvoch uzatvorených sériách o dvoch rôznych príbehoch. Patrí medzi najoceňovanejšie z produkcie verejnoprávnej rozhlasovej stanice NPR. Crimetown (angličtina). Zatiaľ vyšla prvá séria. Podcast sleduje krimi historky, organizovaný zločin a korupciu v amerických mestách. How I Built This (angličtina). Rozhovory so šémi a zakladateľmi firiem. Ak chcete vedieť, ako vzniklo Airbnb a ako sa Power Rangers dostali z Japonska do západných televízií. The Daily (angličtina). Denný spravodajský podcast od New York Times. Venuje sa aktuálnym témam, ktoré hýbu spoločnosťou v Spojených štátoch. Reportéri NYT opisujú udalosti, ako ich zažili. Radiolab (angličtina). Jeden z prvých experimentálnych podcastov, ktorý prerazil aj k bežnému publiku. V každej časti riešia tvorcovia zaujímavý príbeh - život po živote, umelá inteligencia, behanie, prečo ľudia obviňujú niekoho iného alebo ako vyzerá život vo väzení. Embedded (angličtina). Podcast vysvetľuje, ako reportéri postupujú, s kým a prečo sa rozprávajú, a opisuje ako pracujú. Zároveň sa venuje danej téme do hĺbky. In Our Time (angličtina). Hodinový rozhovor redaktora BBC s akademikmi na rôzne spoločenské a historické témy. Rozoberajú všetko - od japonských maliarov až po filozofiu a život Immanuela Kanta. Hardcore History (angličtina). Niekoľkohodinové podcasty, ktoré vychádzajú raz za štvrť roka. Skvelé počúvanie, v ktorom Dan Carlin do podrobností a s inteligentným komentárom rozoberá historické udalosti. Venoval sa napríklad vojne Júliusa Cézara a keltských kmeňov, obdobiu Kubánskej krízy či pádu Perzskej ríše. Savage Love (angličtina). Inteligentná vzťahová poradňa. Autor sa nebojí povedať poslucháčom, že sa správajú ako hlupáci. Rady sú založené na osobných skúsenostiach a vedeckom výskume. Pozor, autor otvorene rozoberá sexuálne témy. Podcast vychádza raz za týždeň a má aj dlhšiu platenú verziu. 99 % Invisible (angličtina). Skvelý týždenný podcast o dizajne, architektúre a umení. Freaconomics podcast (angličtina). Relácia od spoluautora kníh Freaconomics, ktorá sa cez ekonomický pohľad na vec snaží pochopiť a vysvetliť svet. Popri tom zároveň vysvetľuje svetu základy ekonomiky. Rebel FM (angličtina). Dobrý podcast o počítačových hrách. Vychádza raz za týždeň. Prihlásiť sa na odber. RSS | SoundCloud | Stitcher | Pocket Casts Pridajte sa do facebookovej skupiny Podcastový klub denník SME. Môžete v nej diskutovať s tvorcami jednotlivých podcastov a pomôcť nám s nápadmi na rôzne zlepšenia a úpravy.


RegioJet od nedele pridáva ďalší vlak z Prahy do Bratislavy

Firma tiež predlžuje niektoré nočné vlaky.

BRATISLAVA. Spoločnosť RegioJet posilní od nedele 10. decembra vlakové spoje na Slovensko. Ako informoval hovorca RegioJetu Aleš Ondrůj, od nedele spoločnosť posilní priame vlakové spoje na trase Praha – Bratislava a späť o tretí pár a nočný vlak na trase Praha – Košice bude mať predĺženú trasu do Trebišova, Michaloviec a Humenného. Od júna 2018 potom RegioJet rozšíri počet vlakov na trase Bratislava – Praha o ďalší, štvrtý pár spojov. Od 10. decembra tak RegioJet na trase Bratislava – Praha a späť celkom tri spoje v každom smere s odchodom z Prahy o 7:21, 11:21 a o 15:21. Príchod do Bratislavy budú mať o 11:12, 15:12 a 17:12. V opačnom smere vlaky budú odchádzať o 5:45, 12:47 a o 15:26, pričom do Prahy dorazia o 9:56, 16:56 a o 19:56. Všetky zastavia v Brne a v špičkách sa nasadzujú deväťvozňové súpravy. Taktiež od nedele RegioJet predlžuje nočné vlaky RJ 1020 a RJ 1021 z Prahy cez Žilinu do Košíc až do Trebišova, Bánoviec nad Ondavou, Michaloviec, Strážskeho a Humenného. Na túto linku bude okrem klasických sedačkových vozňov nasadzovať aj ležadlové a lôžkové vozne. Odchod spoja RJ 1020 z Humenného je každý deň o 19:03, príchod do Prahy je o 5:52. V opačnom smere je odchod vlaku RJ 1021 o 21:48 z Prahy a príchod do Humenného o 8:33 ráno. Ako Ondrůj dodal, RegioJet okrem toho chystá od decembra aj novú vlakovú linku z Viedne cez Brno do Prahy a autobusy z Bratislavy do Viedne plánuje predĺžiť až do maďarskej Budapešti.


Trojica astronautov odletela na ISS, prvýkrát je medzi nimi Arab

Ruská raketa Sojuz vzlietla z kozmodrómu Bajkonur.

BAJKONUR. Na Medzinárodnú vesmíru stanicu (ISS) odletela z Kazachstanu nová trojčlenná posádka, ktorej členom je aj prvý astronaut zo Spojených arabských emirátov (SAE). Ruská raketa Sojuz vzlietla z kozmodrómu Bajkonur o 18.57 h miestneho času (15.57 h stredoeurópskeho letného času) a už sa dostala na určenú obežnú dráhu na ceste k stanici. Na palube rakety je americká astronautka Jessica Meir, kozmonaut z ruskej agentúry Roskosmos Oleg Skripočka a Hazzá Mansúrí zo SAE, ktorí by na ISS mali priletieť šesť hodín po vzlietnutí.Trojica sa pridá k súčasnej posádke ISS, ktorú tvoria Rusi Alexej Ovčinin a Alexander Skvorcov, astronauti z amerického Národného úradu pre letectvo a vesmír (NASA) Christina Koch, Nick Hague a Andrew Morgan a ich kolega z Európskej vesmírnej agentúry (ESA) Luca Parmitano.Pre Skripočku je to tretí let do vesmíru, pre Meir a Mansúrího prvý. Mansúrí bude vo vesmíre na osemdňovej misii, ktorá sa uskutoční na základe zmluvy medzi SAE a Rosksmosom a vráti sa na Zem spolu s Hagueom a Ovčininom. Tí 3. októbra ukončia svoju 200-dňovú misiu. Meir a Skripočka by na ISS mali zostať viac ako pol roka.


Pocit docenenia nemá pri svojej práci ani päť percent slovenských učiteľov

Slovensko je na poslednom mieste zo všetkých krajín OECD.

BRATISLAVA. Len 4,5 percenta slovenských učiteľov si myslí, že práca učiteľa je spoločnosťou ocenená. V krajinách Organizácie pre hospodársku spoluprácu a rozvoj (OECD) si to myslí v priemere 25,8 percenta učiteľov. Vyplýva to z výsledkov medzinárodného testovania OECD TALIS 2018. V tomto ukazovateli sa Slovensko, podobne ako aj v roku 2013, ocitlo na poslednom mieste zo všetkých krajín OECD. V krajinách OECD má najviac učiteľov vysokú mieru potreby ďalšieho vzdelávania v oblasti vyučovania žiakov so špeciálnymi výchovno-vzdelávacími potrebami (22,2 percenta). "Slovenskí učitelia rovnako deklarujú vysokú mieru potreby ďalšieho vzdelávania v tejto oblasti, vyjadrilo ju 26,5 percenta opýtaných," poznamenala ministerka školstva, vedy, výskumu a športu Martina Lubyová (nominantka SNS). Štúdia TALIS okrem iného skúma aj to, aké vyučovacie aktivity, metódy a stratégie učitelia využívajú na vyučovacích hodinách. Približne 85 percent slovenských učiteľov, čo je viac ako v priemere krajín OECD, využíva vyučovacie stratégie ako - vysvetlím žiakom, čo očakávam, že sa naučia alebo vysvetľujem súvislosti medzi starým a novým učivom či na začiatku vyučovacej hodiny stanovím ciele, respektíve zhrniem učivo z posledného obdobia. Ako uviedla Lubyová, výrazne menej našich učiteľov v porovnaní s priemerom krajín OECD necháva žiakov pracovať v malých skupinách, aby spoločne našli riešenie problému alebo úlohy (40,2 percenta), ukazuje žiakom úlohy, ktoré nemajú zjavné riešenie (29,9 percenta), zadáva žiakom projekty, ktoré si vyžadujú najmenej týždeň na dokončenie (15,8 percenta). Podľa učiteľov v krajinách OECD, najdôležitejšou motiváciou pri rozhodovaní stať sa učiteľom bolo, že povolanie učiteľa im umožnilo ovplyvniť vývin detí a mládeže - 92,3 percenta (SR 93,2 percenta) a to, že povolanie učiteľa im umožnilo prispievať spoločnosti niečím hodnotným - 88,2 percenta (SR 92,3 percenta). Z výsledkov testovania vyplýva, že v priemere krajín OECD a aj v SR sa viac ako 90 percent učiteľov zúčastnilo aspoň na jednom type ďalšieho vzdelávania za posledný rok, u riaditeľov je percentuálny podiel ešte vyšší a dosahuje približne 99 percent. Najviac slovenských učiteľov (takmer 43 percent) súhlasilo, že v ich ďalšom vzdelávaní im bránia najmä skutočnosti, že ďalšie vzdelávanie je príliš drahé a neexistujú žiadne stimuly na účasť v ďalšom vzdelávaní. Viac ako 47 percent slovenských riaditeľov súhlasí s tvrdením, že prekážkou v ich ďalšom vzdelávaní je to, že neexistuje žiadna vhodná ponuka ďalšieho vzdelávania. Medzinárodná štúdia OECD o vyučovaní a vzdelávaní TALIS je najväčšou medzinárodnou štúdiou, ktorá sa zameriava na učiteľov. Do štúdie OECD TALIS 2018 sa zapojilo celkovo 260-tisíc učiteľov z 31 krajín OECD a 17 ďalších krajín a regiónov sveta. Slovensko sa zúčastnilo na všetkých troch cykloch tejto štúdie v rokoch 2008, 2013 a 2018. "Do štúdie TALIS 2018 sa na Slovensku zapojilo 181 škôl s 3046 učiteľmi vyučujúcimi na druhom stupni základných škôl a nižšom stupni osemročných gymnázií a 180 riaditeľov škôl," uviedla Lubyová. Štúdiu TALIS 2018 realizoval Národný ústav certifikovaných meraní vzdelávania od 30. apríla do 11. mája 2018 a spočívala vo vyplnení školského dotazníka riaditeľom školy a učiteľských dotazníkov vybranými učiteľmi.     siv vs


Skupina pre zmeny v koaličnej zmluve sa prvýkrát stretla

Na príprave dodatku sa dohodli koaliční lídri na piatkovej Koaličnej rade.

BRATISLAVA. Pracovná skupina, ktorá má vytvoriť dodatok ku koaličnej zmluve, sa vo štvrtok stretla prvýkrát. Rokovala na Úrade vlády SR. Informoval o tom tlačový odbor úradu vlády. O priebehu rokovania a zmenách zatiaľ nehovorí. "O jeho priebehu a konkrétnych zmenách bude verejnosť informovaná až po ich definitívnom odsúhlasení Koaličnou radou," uviedol úrad vlády. Koaliční lídri Robert Fico (Smer), Béla Bugár (Most-Híd) a Andrej Danko (SNS) mali v pláne schváliť zmeny 1. septembra. Most-Híd už v stredu 30.8. priznal, že tento termín zrejme nestihnú. Predseda SNS Andrej Danko pred pár týždňami vypovedal koaličnú zmluvu práve k 1. septembru. Vládna koalícia sa ocitla v kríze. Na príprave dodatku sa dohodli koaliční lídri na piatkovej (25.8.) Koaličnej rade. Dodatok by mal stanoviť pravidelné stretnutia lídrov na Koaličnej rade. "Chceme zaviesť pravidelné rokovania Koaličnej rady. Chceme zaviesť nové mechanizmy riešenia prípadných sporov," uviedol Fico s tým, že viac by mali medzi sebou komunikovať aj okresné a krajské štruktúry jednotlivých strán, ktoré majú komunikovať na pravidelnej báze. Bugár hovoril o nastavení mantinelov, ako má koalícia pokračovať ďalej. Je zástancom toho, aby si partneri veci neodkazovali cez médiá. Danko v piatok ocenil, že partneri si vypočuli názory SNS a že je ochota zlepšiť komunikáciu v koalícii. Zhodli sa, že voči ich vláde neexistuje alternatíva.


Houston zdolal Golden State bez lídra Hardena, Milwaukee pokračuje vo víťaznej sérii

Tréner lídra súťaže nebol spokojný napriek výhre.

PHILADELPHIA. Basketbalisti Houstonu zvíťazili v sobotňajšom šlágri zámorskej NBA na palubovke Golden State 118:112. Rockets sa podarilo uspieť aj bez svojho lídra Jamesa Hardena, ktorý ochorel. Bodovými ťahúňmi hostí boli rozohrávači Eric Gordon a Chris Paul. Prvý menovaný si pripísal 25 bodov, Paul sa blysol 23 bodmi a 17 asistenciami. "Nad týmto tímom môžete vyhrať v pondelok vo februári alebo v utorok v novembri či decembri. Ale ak ich máte zdolať v play-off v štyroch zo siedmich zápasov, je to veľmi ťažké. Je super, že sme dnes zvíťazili, ale o dva dni na to zabudneme," povedal Paul, ktorý v profilige prekročil hranicu 9000 asistencií. Vedúce mužstvo celej súťaže Milwaukee si doma v prestrelke poradilo s Minnesotou 140:128. Bucks dosiahli 10. víťazstvo z posledných 11 stretnutí a uspeli po 16. raz z ostatných 18 zápasov, ale ich tréner Mike Budenholzer nebol spokojný. "Naše sústredenie a výkon neboli na požadovanej úrovni. Od začiatku do konca sme zle bránili, výnimkou bola posledná štvrtina," povedal Budenholzer. Za pravdu mu dal aj hviezdny Giannis Antetokunmpo, autor 27 bodov a 10 doskokov: "Koniec koncov, nemôžeme sa spoliehať len na náš talent. V posledných zápasoch sme neboli samými sebou." NBA 2018/2019 - základná časť: Najviac bodov: B. Simmons 29 (10 asistencií), T. Harris 20, Butler a Scott po 15 - Nurkič 24 (10 doskokov), Lillard 17, Kanter 16 Najviac bodov: Bazemore (5 trojok) a Trae Young po 23, Prince 21 - T. Johnson 29, Booker 26, Oubre a Ayton (12 doskokov) po 14 Najviac bodov: Love 32 (12 doskokov, 6 trojok), Sexton 20, Žižič 18 - Valančiunas 25 (11 doskokov), Conley 18, Noah 16 Najviac bodov: K. Walker 32 (6 trojok), T. Parker 21, Batum 14 - Russell 40 (6 trojok), J. Harris 19, J. Allen 11 (11 doskokov) Najviac bodov: Jrue Holiday 27 (5 trojok), J. Randle 24, Diallo 18 (10 doskokov) - Ingram 29, L. James 27 (12 asistencií), Kuzma 16 Najviac bodov: Beal 35, T. Bryant 23 (12 doskokov), Satoranský (6 ziskov) a J. Parker po 12 - Thaddeus Young 22, Bojan Bogdanovič 18, D. Collison 15 Najviac bodov: J. Richardson 22, Waiters 17, Wade 15 - I. Smith 22, Griffin 20, Kennard 17 Najviac bodov: LaVine 42 (5 trojok), Markkanen 35 (15 doskokov), R. Lopez 17 - Irving 37 (10 asistencií), Horford 19, J. Brown 14 Najviac bodov: Westbrook 41 (10 doskokov, 5 trojok), George (13 doskokov) a Schröder po 14 - Hield 34, Fox a Bagley (10 doskokov) po 19 Najviac bodov: Durant 29, Stephen Curry 25 (5 trojok), K. Thompson 20 - E. Gordon 25, Paul 23 (17 asistencií), Faried 20 (10 doskokov) Najviac bodov: Middleton 28, Antetokunmpo 27 (10 doskokov), B. Lopez 19 - Rose 23, Gibson 20, Wiggins 18 Najviac bodov: Mitchell a Rubio po 25, Crowder 22 - Hardaway 21, Burke 20, Nowitzki 15


Poskytovanie dávok v hmotnej núdzi sa upraví, stúpnu aj príspevky

Novela zákona má zabrániť zneužívaniu dávok v hmotnej núdzi.

BRATISLAVA. Posudzovanie žiadateľov o dávky v hmotnej núdzi sa upraví. Taktiež sa zvýši dávka v hmotnej núdzi či aktivačný príspevok. Vyplýva to z novely zákona o pomoci v hmotnej núdzi, ktorú v stredu definitívne schválil parlament. Platiť začne od 1. apríla tohto roka. Viaceré navrhované zmeny majú podľa Ministerstva práce, sociálnych vecí a rodiny (MPSVR) prispieť k tomu, aby sa dávky v hmotnej núdzi nezneužívali. "Základným cieľom návrhu zákona v oblasti pomoci v hmotnej núdzi je ďalšie posilňovanie princípu motivácie, ako aj princípu ochrany zraniteľných príjemcov pomoci v hmotnej núdzi," priblížil minister práce Ján Richter (Smer-SD). Novelou zákona sa zavedie valorizačný mechanizmus, vďaka ktorému sa budú dávky pravidelne od začiatku roka zvyšovať na základe úpravy sumy životného minima k 1. júlu predchádzajúceho kalendárneho roka. "Dôvodom je snaha o zachovanie reálnej hodnoty predmetných súm v čase na základe vývoja sociálnoekonomickej situácie v krajine. Návrh vychádza aj z revízie výdavkov na sociálnu oblasť, a to v kontexte zvyšujúcej sa priepasti medzi sumami pomoci v hmotnej núdzi a životným minimom," uvádza sa v schválenej spoločnej správe z výborov. Po novom sa rozdelí aktivačný príspevok na dve úrovne a vo vyššej sume bude poskytovaný ľuďom, ktorí majú príjem zo závislej činnosti najmenej vo výške mesačnej minimálnej mzdy. Novelou zákona sa tiež rozšíri okruh osôb, u ktorých sa nebude skúmať možnosť zabezpečiť alebo zvýšiť si príjem vlastnou prácou, o tehotné ženy od začiatku ôsmeho týždňa pred očakávaným dňom pôrodu a o poberateľov predčasného starobného dôchodku. Predĺži sa aj obdobie poskytovania tzv. osobitného príspevku. Týmto opatrením chce štát motivovať dlhodobo nezamestnaných, aby si našli prácu. Po novom tak tento príspevok budú môcť ľudia čerpať až 18 mesiacov namiesto súčasných 12 mesiacov. Poberatelia budú mať nárok na osobitný príspevok vo výške 126,14 eura počas prvých 12 mesiacov a ďalších šesť mesiacov ho majú dostávať vo výške 63,07 eura. Ľudia, ktorí sa zamestnajú, majú byť aj odbremenení od predkladania samostatnej žiadosti o tento príspevok. Podmienka posudzovania nároku na pomoc v hmotnej núdzi sa upraví v prípade rodičov a zaopatrených detí do 25 rokov. "Navrhuje sa podporiť mladých v osamostatňovaní sa. Návrh by mal tiež pozitívne vplývať na zvyšovanie zamestnanosti tejto skupiny bez rizika straty pomoci v hmotnej núdzi u ostatných členov domácnosti," uvádza sa v spoločnej správe z výborov. Rozšíri sa i okruh príjmov, ktoré sa nebudú započítavať do posudzovania nároku na hmotnú núdzu. Týka sa to príjmov plynúcich z projektov a programov, ktoré nie sú organizované výlučne podľa zákona o službách zamestnanosti, ale podporujú uplatnenie príjemcu v hmotnej núdzi na trhu práce. "Zároveň sa pre zvýšenie motivácie účasti na projektoch a programoch navrhuje zvýšenie hranice, do ktorej sa príjem z projektov podporujúcich uplatnenie sa na trhu práce do úhrnu príjmov na účely posudzovania stavu hmotnej núdze nezapočítava, a to zo súčasných 50 % na 75 % sumy životného minima pre jednu plnoletú fyzickú osobu," doplnil Richter. Zmeny sa dotknú aj parkovacích preukazov pre ťažko zdravotne postihnutých. Naďalej zostáva zachovaná možnosť vyhotoviť ŤZP parkovací preukaz, ak osoba spĺňa podmienku odkázanosti na individuálnu prepravu osobným autom. Zároveň sa však rozšíril okruh ľudí, ktorým je možné vyhotoviť takýto preukaz. Ide o zdravotné postihnutia, pri ktorých sa neskúma odkázanosť na individuálnu prepravu, avšak možnosť parkovať v blízkosti vstupu do budov je pre postihnutých ľudí významnou pomocou.


Donalda Tuska vypočúvali v rámci vyšetrovania pyramídovej schémy

Podvod sa týkal finančnej spoločnosti Amber Gold.

VARŠAVA. Predsedu Európskej rady Donalda Tuska v Poľsku vypočúvali v rámci parlamentného vyšetrovania pyramídovej schémy, v ktorej počas jeho pôsobenia na poste premiéra prišli o peniaze tisícky Poliakov. Podvod sa týkal finančnej spoločnosti Amber Gold a odhalili ho v roku 2012. Jeho odhalenie v krajine vyvolalo otázky o efektívnosti Tuskovej vlády a zlyhaní úradov, keďže údajne včas nezareagovali na varovné signály ohľadom spoločnosti, s ktorou mal styky politikov syn Michal.Tuska, ktorý bol premiérom v rokoch 2007 - 2014, vypočúvala špeciálna komisia zložená z členov viacerých strán, na ktorej čele je Malgorzata Wassermann z vládnej strany Právo a spravodlivosť. Komisia už v súvislosti s Amber Gold vypočúvala viacerých štátnych predstaviteľov. Počas Tuskovho vypočúvania sa zamerala na určenie rozsahu jeho právomocí nad štátnou bezpečnosťou a ostatnými úradmi v čase, keď sa dozvedel o schéme. Vypočúvanie, ktoré odvysielala televízia, je súčasťou snáh vládnej strany zdiskreditovať svojho, v Poľsku stále populárneho, politického oponenta, píše agentúra AP.Zhruba 19-tisíc investorov stratilo podľa prokurátorov v schéme 850 miliónov zlotých (v prepočte približne 196,8 milióna eur). Je to najväčší finančný škandál v Poľsku. Autori schémy Amber Gold skončili vo väzení.


Ako prvý človek vystúpil do kozmu. Zomrel Alexej Leonov

MOSKVA. Vo veku 85 rokov zomrel v piatok predpoludním v Moskve veterán sovietskej kozmonautiky Alexej Leonov. V roku 1965 ako prvý človek uskutočnil výstup do otvoreného kozmického priestoru. Informovala o tom Leonovova asistentka, píše agentúra AFP. „Zomrel dnes po dlhej chorobe v Hlavnej vojenskej klinike Nikolaja Burdenka v Moskve,“ povedala Natália Filimonovová. Pri lete kozmickou loďou Voschod 2 v roku 1965 vystúpil ako prvý človek do voľného priestoru. K lodi bol pripútaný lanom na vzdialenosť 5,35 metra. Celkový výstup trval viac ako dvadsať minút. Komplikácie nastali po tom, ako sa chcel vrátiť naspäť do lode. Priveľmi nafúknutý skafander mu v tom na prvýkrát totiž zabránil. Ťažkosti nastali aj pri návrate kozmickej lode na Zem. Tá pristála úplne niekde inde, ako sa očakávalo. V roku 1965 dostal titul hrdina Sovietskeho zväzu. Do histórie dobývania vesmíru sa Leonov zapísal opäť v roku 1975. Zúčastnil sa na prvom spoločnom lete sovietskej a americkej vesmírnej lode. Sojuz-19 a Apollo sa spojili a ich posádky sa vzájomne navštívili. Leonov v rámci sovietskeho mesačného programu absolvoval aj výcvik za veliteľa lunárneho modulu. Mal sa stať v prípade úspešného pristátia na Mesiaci aj prvým človekom, ktorý vystúpi na jeho povrch, program bol však zrušený. V roku 1982 sa Leonov stal prvým zástupcom náčelníka Gagarinovho strediska pre výcvik kozmonautov. Na základe svojich skúseností výcvik postupne upravil, aby bol ľudskejší. Alexej Archipovič Leonov sa narodil 30. mája 1934 v ruskej obci Listvianka. Od roku 1947 žil s rodičmi v Kaliningrade. Pôvodne chcel študovať umenie na akadémii v Rige. „Dostal som pozvanie na štúdium, ale preto, že internát mohli dostať až študenti tretieho ročníka a na prenajatie bytu v Rige mi štipendium nestačilo, zobral som všetky svoje kresby a odcestoval som na Ukrajinu do leteckého učilišťa,“ povedal Leonov v roku 2016 v rozhovore pre TASR. Letecký výcvik absolvoval najprv v roku 1955 v leteckej škole v Kremenčugu a v roku 1957 v meste Čugujev. „Začal som lietať a maľovať. Po dvoch rokoch v bojovom pluku sa mi podarilo pripraviť výstavu mojich obrazov. V roku 1959 ma pozvali do skupiny skúšobných letcov. V ten istý deň sme sa stretli s Jurijom Gagarinom. Konkurz sme úspešne zvládli. Potom nám navrhli, aby sme vstúpili do oddielu kozmonautov,“ spomínal ďalej. Leonov sa podieľal aj na vyšetrovaní havárie a smrti prvého kozmonauta Jurija Gagarina. V júni 2013 pre televíznu stanicu Russia Today Leonov zverejnil dovtedy zatajované okolnosti Gagarinovej havárie. Bývalý kozmonaut povedal, že v tesnej blízkosti stroja UTI Mig-15 s Gagarinom a letovým inštruktorom Vladimirom Serioginom na palube neoprávnene preletelo iné lietadlo, ktoré MiG-15 poslalo rýchlosťou 750 kilometrov za hodinu do vývrtky. „V ten istý deň prebiehali skúšky stroja Su-15, ale ten mal letieť vo výške desaťtisíc metrov, prípadne aj vyššie. Nie však vo výške 450 až päťsto metrov. Bolo to porušenie letového postupu,“ ozrejmil.


Obrovská výletná loď vrazila v Benátkach do menšej lode a móla

BENÁTKY. Obrovská výletná loď vrazila v nedeľu v Benátkach do móla a menšieho plavidla s turistami. Ku kolízii došlo ráno v kanáli Giudecca, ktorý vedie až k Námestiu svätého Marka v centre Benátok. Videozábery ukazujú, ako veľká loď, zjavne neschopná zabrzdiť, trúbi a následne vrazí do oveľa menšieho plavidla a móla, pričom ľudia utekajú v panike preč. Prevádzkovateľ lode spoločnosť MSC Cruises uviedla, že dôvodom bol problém s motorom. Benátky sú nesmierne populárnou turistickou destináciou. Mnohí prichádzajú na veľkých výletných lodiach, a to predovšetkým počas letnej turistickej sezóny. Práve veľké lode sú však dlhodobo tŕňom v oku Benátčanov, pričom mnohí by ich najradšej z mesta vykázali úplne.


Gašpar nevylúčil vstup do politiky, ak pocíti podporu

Bývalý šéf polície  zatiaľ nerokoval so žiadnou politickou stranou ani s konkrétnym politikom.

BRATISLAVA. Bývalý prezident Policajného zboru SR Tibor Gašpar zatiaľ nerokoval so žiadnou politickou stranou ani konkrétnym politikom. Uviedol to v reakcii na svoj nedávno zverejnený status na Facebooku, v ktorom priblížil, že uvažuje o vstupe do politiky. „Vstup do politiky je jediný zákonný spôsob, ako môže občan presadzovať svoj názor a pohľad na život tejto spoločnosti a získať si tak podporu a sympatie ostatných spoluobčanov," uviedol Pavol Gašpar. "Ak dospejem k presvedčeniu, že moje názory zdieľajú viacerí občania a je záujem ich aplikovať do praxe, nevylučujem v budúcnosti ani vstup do politiky,“ objasnil svoje zámery Gašpar. Dodal, že prípadnú spoluprácu si vie predstaviť len so stranou, ktorej programové hodnoty korešpondujú s jeho hodnotami. Tibor Gašpar pôsobil ako prezident Policajného zboru SR od mája 2012, keď vo funkcii nahradil Jaroslava Spišiaka. Po vražde novinára Jána Kuciaka a jeho snúbenice Martiny Kušnírovej z tejto funkcie v máji minulého roku po tlaku verejnosti odstúpil. V minulosti bol taktiež kritizovaný za prepojenie s nitrianskym podnikateľom Norbertom Bödörom a za možný únik policajných informácií práve k tomuto podnikateľovi. Vzťah k nitrianskemu podnikateľovi odmietol komentovať s tým, že je to rodina, ktorá bola rodinou predtým, než vstúpil do polície. Ako píše na svojom Facebooku, momentálne pracuje na viacerých bezpečnostných projektoch, ako je založenie bezpečnostného inštitútu, ktorý by mal združovať odborníkov na bezpečnosť z rôznych oblastí a poskytovať okrem publikačnej a vzdelávacej činnosti aj odborné komentáre a analýzy k dôležitým bezpečnostným otázkam krajiny.


Dve tretiny úspor držia Slováci na účtoch, vkladoch a v hotovosti

Podľa posledných štatistík OECD na rôznych typoch účtov mali klienti na Slovensku odložených 62,26 percent svojich úspor.

BRATISLAVA. Hodnota finančného majetku domácností na Slovensku sa za uplynulú dekádu takmer strojnásobila. Nezmenilo sa však nič na tom, že tak ako v minulosti, aj teraz držia Slováci väčšinu svojich úspor na bežných, sporiacich alebo termínovaných účtoch, resp. vkladoch. Podľa posledných štatistík OECD na nich mali klienti na Slovensku odložených 62,26 % svojich úspor. Ako druhý najfrekventovanejší nástroj si klienti na Slovensku volili penzijné fondy, do ktorých sústreďovali 12,7 % svojich financií. V podielových fondoch mali domácnosti uložených 8,42 % finančného majetku. V cenných papieroch mali Slováci podľa OECD uložených 2,5 % majetku, pričom v akciách len 0,2 %.Z údajov ČSOB vyplýva, že viac investujú starší klienti, nad 40 rokov. “Na základe našich skúsenosti môžeme povedať, že ochota klientov podstúpiť mierne riziko výmenou za potenciálne vyšší výnos sa o niečo zvýšila. Do istej miery to môže súvisieť aj s tým, že nízke úroky na termínovaných vkladoch či sporiacich produktoch motivovali klientov k tomu, aby sa viac poobzerali po iných možnostiach zhodnocovania ich úspor,“ hovorí riaditeľka Odboru prémiového segmentu ČSOB Mária Horváthová. Potvrdzujú to aj výsledky prieskumu spoločnosti Ipsos, pripraveného exkluzívne pre ČSOB. Podľa neho sa od roku 2014 medzi klientmi na Slovensku mierne zvýšila ochota podstúpiť vyššie riziko v záujme vyššieho výnosu. Najbežnejšou alternatívou ostáva mierne vyšší zisk s toleranciou mierneho rizika. Opýtaní si najčastejšie volili možnosť, že budú akceptovať 3-percentné riziko straty pri možnom 7-percentnom zisku.


SaS navrhuje možnosť voliť bez ohľadu na miesto pobytu

Parlament sa zaoberá novelou zákona o Vojenskej polícii.

BRATISLAVA. Umožniť voľbu poštou v predstihu v rámci volieb do NR SR, komunálnych a krajských volieb, v prvom kole voľby prezidenta a v eurovoľbách. To je základný cieľ novely volebného zákona, s ktorou prichádza opozičná SaS. Právnou normou sa bude parlament zaoberať na aktuálnej schôdzi. Liberáli tvrdia, že moderné občianstvo, odohrávajúce sa v čoraz globalizovanejšom svete, predpokladá možnosť voliť si svojich zástupcov bez ohľadu na aktuálne miesto pobytu. Týmto spôsobom chce teda SaS posilniť zastupiteľský princíp v modernej demokratickej spoločnosti, ako aj posilniť mieru volebnej účasti. V prípade volieb do NR SR, kde je voľba poštou zo zahraničia možná už v súčasnosti, novela odstraňuje podľa SaS absurdné ustanovenie, pri ktorom musí byť pri voľbe poštou obálka s volebnými listinami zasielaná ministerstvom voličovi do cudziny. A po vykonaní volebného aktu sa zasiela ministerstvu zásielka z cudziny. Podľa novely môže byť korešpondenčná adresa na Slovensku a zásielka môže byť odoslaná v predstihu z pošty na Slovensku. "Vyjde sa tým v ústrety tým záujemcom, ktorí žijú na Slovensku, avšak vedia, že napr. v deň volieb budú súkromne alebo služobne v zahraničí," ozrejmil spolupredkladateľ Martin Klus. Stúpajúca tendencia záujmu o voľby do NR SR poštou zo zahraničia dáva podľa jeho slov tušiť, že sa tento návrh stretne s pozitívnou odozvou medzi mnohými občanmi Slovenskej republiky. Najmä tými, ktorí trvalo alebo prechodne žijú mimo územia SR, resp. sa vzhľadom na súkromné a služobné aktivity nenachádzajú na území Slovenska v deň konania volieb. SaS sa inšpirovala štúdiou Parlamentného inštitútu "Inštitút predčasného hlasovania vo vybraných krajinách", spracovanej na základe požiadavky Martin Klusa. V rámci nej sa zistilo, že inštitút predčasného hlasovania v určitej forme využíva až 83 percent krajín EÚ 28 + EFTA + USA + Kanada + Austrália. Korešpondenčné hlasovanie je z analyzovaných foriem predčasného hlasovania rozšírené v najväčšom podiele krajín. Z 35 skúmaných štátov ho v súčasnosti využíva takmer polovica (48 percent). Približne štvrtina krajín (26 percent) umožňuje odovzdať hlas v oboch formách predčasného hlasovania.


Štadión potrebuje opravy za dva milióny

Mesto ešte nesplatilo rekonštrukciu a už treba ďalšie peniaze na opravy štadióna.

BRATISLAVA. Do Zimného štadióna Ondreja Nepelu v Bratislave bude potrebné v súvislosti s organizáciou majstrovstiev sveta v ľadovom hokeji v roku 2019 investovať okolo dvoch miliónov eur. Pôvodne sa hovorilo o piatich miliónoch. Opraviť treba najmä chladiaci systém, vzduchotechniku, sedadlá, informačnú kocku či kúpiť novú rolbu. Vyplýva to z ukončenej inšpekcie zimného štadióna, ktorú robil kontrolór do konca januára tohto roka. Informovali o tom primátor Ivo Nesrovnal a bratislavský mestský kontrolór Peter Šinály. Za vyše 600-tisíc eur chcú opraviť chladiaci systém, kúpiť novú rolbu, sedadlá, informačnú kocku nad ľadovou plochou i bezpečnostný systém. Peniaze investujú do opravy štadióna mesto i mestská organizácia Správa telovýchovných a rekreačných zariadení (STaRZ). Kto zaplatí ďalšie opravy, zatiaľ nie je známe. Primátor chce rokovať so Slovenským zväzom ľadového hokeja (SZĽH). Informácie o výsledkoch kontroly sú v záverečnej správe kontrolóra, ktorú predložia na štvrtkové rokovanie poslancov mestského zastupiteľstva. V roku 2019 sa na tomto štadióne budú hrať zápasy Majstrovstiev sveta v ľadovom hokeji a primátora informovali o tom, že by štadión potreboval obnovu za päť miliónov eur, aby spĺňal požiadavky federácie na organizáciu športového podujatia. Kontrolu chcelo mesto urobiť, aby malo kompletnú správu o stave štadióna. Správcom Zimného štadióna Ondreja Nepelu je mestská organizácia STaRZ a s požiadavkou na úpravy štadióna sa na ňu obrátil SZĽH. Požadovaná čiastka päť miliónov eur mala byť použitá na nový chladiaci systém, vzduchotechniku, vetranie i kúpu ďalšieho snežného pluhu. Opraviť treba aj mantinely, informačný systém a sedačky. Mesto však stále spláca predchádzajúcu rekonštrukciu štadióna. SZĽH koncom roka tvrdil, že zaslal mestu zoznam technických požiadaviek, ktorých rozsah stanovila Medzinárodná hokejová federácia IIHF. Požiadavky neboli podľa hovorcu SZĽH Petra Jánošíka nacenené. „SZĽH si musí pre potreby Majstrovstiev sveta v hokeji zimné štadióny prenajať a tie by mali spĺňať požiadavky IIHF. Všetko ostatné je v kompetencii mesta,“ pripomína hovorca. Štadión v bratislavskom Novom Meste zrekonštruovali a skolaudovali v roku 2011, mesto doteraz spláca sumu vyše 70-miliónov eur. S kompletnou prestavbou štadióna pre hokejový svetový šampionát v roku 2011 začalo mesto 23. apríla 2009. Práce na stavbe zimného štadióna boli ukončené koncom novembra 2010, tréningové haly a podzemné parkovisko boli hotové 28. februára 2011. Do roku 2008 bola kapacita štadióna 8 350 divákov na sedenie vrátane Sky boxov, Sky Lounge, po prestavbe je kapacita haly 10 000 miest.


Americká armáda sa po 20 rokoch výraznejšie vracia do Somálska

MOGADIŠO. Americká armáda dnes oznámila, že vysiela do Somálska desiatky vojakov, ktorí sa budú podieľať na výcviku tamojších ozbrojených síl. Podľa agentúry AP ide o najväčšie nasadenie amerických vojakov v tejto nepokojnej krajine Afrického rohu za zhruba dve desaťročia. Velenie armády USA pre oblasť Afriky dnes uviedlo, že v Somálsku bude pôsobiť približne 40 amerických vojakov. Budú poskytovať logistický výcvik príslušníkom somálskej armády, ktorá čelí extrémistom z hnutia aš-Šabáb napojeného na al-Káidu. Spojené štáty stiahli svojich vojakov zo Somálska po roku 1993 v reakcii na zostrelenie dvoch vrtuľníkov, po ktorom boli telá Američanov vláčené po uliciach metropoly Mogadišo. V posledných rokoch tam USA vysielali len malý počet príslušníkov špeciálnych síl alebo poradcov v boji proti terorizmu a uskutočňovali tam nálety voči militantom. Prezident Donald Trump však nedávno odsúhlasil posilnenie americkej vojenskej prítomnosti v Somálsku, ktorá by mala zahŕňať aj zintenzívnenie leteckých úderov voči aš-Šabábu. Z krajiny sa majú v roku 2018 začať sťahovať početné vojenské sily Africkej únie. Spojené štáty sa obávajú, že by to mohlo znamenať návrat militantov do oblastí, ktoré museli opustiť pod tlakom zahraničných jednotiek. Somálska republika prakticky prestala existovať ako celistvý štát v roku 1991, keď padol režim vtedajšieho diktátora. Súčasná medzinárodne uznaná centrálna vláda je stále veľmi slabá a rozsiahle, hlavne vidiecke oblasti krajiny stále ovládajú ozbrojenci aš-Šabábu, klany alebo separatisti. Na severe Somálska sa v poslednej dobe objavili aj bojovníci Islamského štátu (IS).


Beblavý vidí nezrovnalosti v zmluvách u Lajčáka. Ministerstvo argumentuje daňami

Umelcom malo ministerstvo vyplatiť o niekoľko tisíc eur viac ako tvrdil minister, hovorí Beblavý. Rezort tvrdí, že ide o rovnakú sumu, len s daňami. Čísla ale stále nesedia.

Aktualizované 15:38 BRATISLAVA. Prvá časť poslaneckého prieskumu na ministerstve zahraničných vecí ukázala, že niektoré vyjadrenia ministerstva nesedia s podpísanými zmluvami. Upozornil na to na svojom facebookovom profile poslanec parlamentu Miroslav Beblavý (nezaradený). Poslancom vo štvrtok rezort predložil na nahliadnutie osem autorských zmlúv s umelcami, ktorí vystupovali na podujatí, kde sa predstavovalo logo nášho predsedníctva v EÚ. Dokopy išlo o osem zmlúv za 46 545 eur. "Takže už prvý údaj, ktorý sme na ministerstve skontrolovali, nesedí. Nečudo, že tieto zmluvy odmietajú (protizákonne) zverejniť," hovorí Beblavý. Minister zahraničných vecí Miroslav Lajčák nedávno na tlačovej konferencii hovoril totiž o nižšej sume. „Na koncerte vystúpilo 26 umelcov. Celková suma honorárov bola 32-tisíc eur,“ povedal Lajčák. Rezort zahraničných vecí tvrdí, že rozdiel v sumách spôsobili dane a odvody. Poslanec Beblavý podľa nich spočítal sumy v hrubom, zatiaľ čo ministerstvo aj minister hovoria o sumách pre umelcov v čistom, teda bez daní a odvodov, rezort ďalej dodal, že na to, že ide o sumy v čistom Beblavého počas prieskumu upozornilo. "Tieto najnovšie hodnotenia a vyjadrenia poslanca Beblavého nepovažujeme za veľmi seriózne, keďže prichádzajú v čase, keď ešte stále prebieha poslanecký prieskum, v rámci ktorého môže svoje otázky nadniesť priamo rezortu," dodal hovorca Peter Stano. Exminister práce Jozef Mihál, ako aj daňoví odborníci, ktorých denník SME oslovil, tvrdia, že z umeleckého výkonu sa žiadne odvody ako u zamestnancov či dohodárov neplatia. Platí sa len 19-percentná zrážková daň. "V súčasnosti platí, že organizátor podujatia vyplatí umelcovi autorský honorár za umelecký výkon za vystúpenie a zdaní ho zrážkovou daňou 19 percent," hovorí Mihál. Dodáva, že v takom prípade musí na daňový úrad oznámiť, že daň zrazil a musí o tom existovať dokument, ktorý to potvrdzuje. Druhou možnosťou je, že si ministerstvo a umelec dohodli mzdu a zrážkovú daň si neskôr zaplatil umelec sám. Okrem toho ešte umelec alebo priamo ministerstvo musia zaplatiť 2-percentný odovod do umeleckých fondov. Z hrubého prepočtu SME tak vyplýva, že ak ministerstvo zaplatilo aj dane aj odvod, tak v čistom mohlo honoráre umelcov činiť necelých 37-tisíc eur, čo je ale viac ako suma, ktorú spomínal Lajčák. Že čísla nesedia potvrdil SME aj Mihál. Beblavý ďalej informoval, že ministerstvo diplomacie v zmluvách začiernilo všetky údaje, na základe ktorých by bolo možné identifikovať, ktorý umelec dostal 20-tisíc eur a ktorý 4-tisíc eur. Podľa neho nie je dôvod, pre ktorý by rezort zmluvy nemohol zverejniť. V rovnakom duchu sa nedávno pre Denník N vyjadrila aj ministerka spravodlivosti Lucia Žitňanská."Viem, že sa cesty jednoducho dajú nájsť, časti rôznych dokumentov sa dajú vyčierniť. Verím, že minister tú cestu nájde, aby veci vysvetlil," povedala. Výšku honorárov konkrétnych umelcov ale ministerstvo opakovanie odmieta zverejniť. Minulý týždeň Lajčák tvrdil, že mu to zákon zakazuje a že sa nezverejnením chce vyhnúť lynčovaniu umelcov, ktoré by podľa neho nastalo. "V súvislosti so zmluvami umelcov nie je pravda, že rezort ich -odmieta nezákonne zverejni - ako tvrdí poslanec Beblavý vo svojom statuse na Facebooku, ale opakovane sme jasne zdôvodnili, prečo nám ich infozákon a autorský zákon zverejniť neumožňujú," dodal v oficiálnej odpovedi hovorca Stano. Transparency International Slovensko naopak tvrdí, že ministerstvo porušilo zákon o slobodnom prístupe k informáciám, keď doteraz na žiadosť Transparency nesprístupnilo ponuky uchádzačov pri výbere organizátora predstavenia loga slovenského predsedníctva či všetky zmluvy vrátane tých s umelcami. Ich tvrdenie nedávno potvrdila aj analýza právnika Petra Wilflinga, ktorý úzko spolupracuje so združením Via Iuris a je jedným z najcitovanejších odborníkov na infozákon na Slovensku. Otázkou teda naďalej ostáva, koľko reálne stálo podujatie na predstavenie loga. Ministerstvo už niekoľko mesiacov hovorí, že celkovo celková suma za podujatie bola 200-tisíc eur. Nedávno minister upresnil, že ide o cenu bez dane z pridanej hodnoty. S DPH je to 240-tisíc eur. Bývalá zamestnankyňa ministerstva Zuzana Hlávková, ktorá na kauzu upozornila, vo svojom blogu zverejnila informáciu, že podujatie mohlo stáť až 300-tisíc eur. Z dostupných údajov je v súčasnosti jasné, že ministerstvo zaplatilo približne 160-tisíc eur agentúre Evka, ktorá podujatie pripravovala. Ministerstvo platilo aj spomínaných umelcov. Ešte na jar to ale vyzeralo tak, že umelcov platila Evka zo svojich 156-tisíc eur. Ministerstvo túto informáciu v tom čase ani raz nevyvrátilo. Ďalších 38-tisíc eur stál rezort prenájom SND ako aj zabezpečenie techniky. A približne 5-tisíc zaplatil rezort za občerstvenie. Prieskum na ministerstve zahraničných vecí sa ešte neskončil. Poslanci si od rezortu vyžiadali ďalšie zmluvy, ktoré im majú pripraviť na nahliadnutie. "Najdôležitejší dokument je takzvaný referátnik, interný dokument ministerstva, ktorý hovorí o tom, ako bol robený prieskum trhu, kto bol oslovený, aké boli ponuky ostatných agentúr, prečo bola vybraná agentúra Evka a kto o tom rozhodoval. Takisto sme žiadali dokument o tom, ako bola pripravovaná a ohodnotená cena zákazky vopred," uviedol Beblavý.


Vo finančnej gramotnosti sú slovenskí žiaci pod priemerom krajín OECD

V porovnaní s testovaním z roku 2012 slovenskí žiaci zaznamenali významný pokles výkonu.

BRATISLAVA. Slovenskí žiaci sú v oblasti finančnej gramotnosti pod priemerom krajín OECD. Vyplýva to z výsledkov štúdie PISA 2015, ktoré dnes zverejnilo ministerstvo školstva. Porovnateľný výkon ako žiaci SR dosiahli žiaci z Litvy. V rámci krajín OECD dosiahlo signifikantne nižší výkon ako Slovensko iba Čile. V porovnaní s testovaním PISA z roku 2012 slovenskí žiaci zaznamenali významný pokles výkonu a to o 25 bodov. "V porovnaní s predchádzajúcim cyklom sme zaznamenali štatisticky významný pokles výkonu slovenských chlapcov (36 bodov), výkon dievčat je v oboch cykloch porovnateľný (štatisticky nevýznamný pokles o 14 bodov)," dodalo ministerstvo. Zo štúdie PISA 2015 taktiež vyplýva, že v rizikovej skupine sa nachádza viac ako tretina (34,7 percenta) slovenských žiakov, čo je štatisticky významný nárast o 11,8 percenta oproti roku 2012. "Znamená to, že 34,7 percenta našich žiakov nie je schopných v základných súvislostiach riešiť a aplikovať v praxi otázky a problémy týkajúce sa financií. Navyše, podiel slovenských žiakov v rizikovej skupine je o 12,4 percenta vyšší ako v priemere krajín OECD. V roku 2012 predstavoval tento rozdiel 7,5 percenta," priblížil rezort školstva. Naopak, na top úrovni je 6,3 percenta žiakov. Ich podiel je však o 5,5 percenta nižší ako v priemere krajín OECD. Medzinárodné porovnanie vychádza z výsledkov skupiny 15 krajín sveta, ktoré sa v rámci štúdie PISA 2015 dobrovoľne rozhodli otestovať finančnú gramotnosť svojich 15-ročných žiakov. Túto skupinu tvorilo 10 krajín OECD: Austrália, Belgicko (flámska časť), Čile, Holandsko, Kanada, Poľsko, Slovenská republika, Španielsko, Spojené štáty americké, Taliansko a päť tzv. partnerských krajín: Brazília, Čína, Litva, Peru a Ruská federácia. Celkovo bolo otestovaných približne 53.000 žiakov sveta. Na testovaní sa po druhýkrát dobrovoľne zúčastnila aj Slovenská republika, ktorá finančnú gramotnosť 15-ročných žiakov otestovala na vybranej vzorke 1540 žiakov všetkých typoch škôl. Do testovania finančnej gramotnosti sa zapojilo 292 slovenských škôl. Testovanie PISA realizoval Národný ústav certifikovaných meraní vzdelávania v dňoch 20. -30. apríla 2015.


Príplatky za nočnú či víkendovú prácu zrejme budú, návrh je v 2. čítaní

Zvýšenie príplatkov by sa malo týkať aj zamestnancov pracujúcich na dohodu.

BRATISLAVA. Od mája budúceho roka by mali zamestnancom vzrásť viaceré príplatky za prácu. Poslanci posunuli do druhého čítania novelu Zákonníka práce, ktorou sa má zvýšiť príplatok za nočnú a sviatočnú prácu, ako aj zaviesť nový príplatok za víkendovú prácu. Návrh novely do parlamentu predložila trojica poslancov Smeru-SD Ján Podmanický, Martin Glváč a Ľubomír Petrák. Opatrenia sú súčasťou vládneho sociálneho balíčka. V novele Zákonníka práce navrhujú poslanci zvýšiť minimálnu výšku mzdového zvýhodnenia poskytovaného za nočnú prácu zo súčasnej sadzby 20 percent na 50 percent sumy minimálnej mzdy v eurách za hodinu. Predstavuje to zvýšenie z 0,55 eura na hodinu na 1,38 eura na hodinu. Príplatok za prácu vo sviatok má vzrásť z 50 percent priemerného zárobku zamestnanca na 100 percent. Zaviesť sa má aj nový príplatok za prácu počas sobôt a nedieľ, a to vo výške 100 percent sumy minimálnej mzdy v eurách za hodinu. Zvýšenie príplatkov by sa vďaka novele malo týkať aj zamestnancov pracujúcich na dohodu. "Účelom je zabrániť zneužívaniu prác vykonávaných na dohodu na výkon prác najmä počas sobôt, nedieľ, vo sviatok, ale aj v noci," skonštatovali poslanci v predkladacej správe k novele. Právna norma má priniesť aj ďalšie zmeny. Úpravy sa týkajú nárokov zamestnancov. Novelou sa má zakotviť povinnosť neponúknuť pri dojednávaní mzdy v pracovnej zmluve základnú zložku mzdy v sume nižšej, ako je suma základnej zložky zverejnená v ponuke zamestnania. Vypustiť sa má aj povinnosť uvádzať niektoré údaje v potvrdení o zamestnaní, upraviť sa majú aj nároky v prípade pracovnej pohotovosti mimo pracoviska v osobitných prípadoch. Novelou zákona sa má tiež doplniť možnosť vyplácať mzdu za prácu nadčas v období čerpania náhradného voľna a priniesť má aj zákaz uplatňovať normy spotreby práce, ak by mohlo dôjsť k ohrozeniu bezpečnosti alebo zdravia zamestnancov trhu práce.


Na Floride uniklo veľké množstvo rádioaktívnej vody, zodpovedná firma to tri týždne tajila

TAMPA. Viac než osem miliónov hektolitrov rádioaktívnej vody uniklo v mieste podzemného zdroja pitnej vody na Floride, kde sa prepadla časť povrchu neďaleko podniku na výrobu hnojiva. Informovala o tom agentúra Reuters. Firma, ktorá verejnosť upozornila na únik až po troch týždňoch, tvrdí, že rádioaktívna voda pre nepredstavuje žiadne zdravotné riziko, lebo neprenikla priamo do pitných zásob. K havárii došlo už koncom augusta pri podniku jedného z najvýznamnejších výrobcov fosfátových hnojív, spoločnosti Mosaic, na verejnosť sa však informácie dostali až v piatok. Diera s priemerom približne 15 metrov sa vytvorila na mieste, kde firma skladovala odpad, v tesnej blízkosti nádrže s odpadovou vodou. Tá obsahovala chemickú látku známu ako fosfosádra, ktorá je odpadovým produktom pri výrobe fosfátových hnojív a je mierne rádioaktívna. Pod zem sa od havárie dostalo viac ako 750-tisíc kubíkov vody, čo zodpovedá objemu menšieho rybníka. Zástupcovia firmy verejnosť uistili, že stihnú vodu prenikajúcu do podzemia odčerpať skôr, než sa zmieša s pitnou vodou. "Podzemná voda sa pohybuje veľmi pomaly. Neexistuje absolútne žiadne riziko pre nikoho," povedal pre CBS David Jellerson z vedenia spoločnosti. Ekológovia však varujú pred možným podcenením rizika či snahou firmy problém zľahčovať. "Je ťažké im veriť, keď hovoria ´len žiadny strach´ a pritom tom tajili tri týždne," povedala agentúre Reuters Jacki Lopézová, floridská riaditeľka celonárodnej neziskovej organizácie Centrum pro biologickou diverzitu. Miesto úniku sa nachádza necelých 50 kilometrov od Tampy a tamojšia podzemná voda je zdrojom pre tisíce ľudí.


Na nezabezpečenom serveri boli údaje o 17 miliónoch Ekvádorčanov

Na cloudovom serveri od Amazonu boli aj čísla občianskych preukazov.

BRATISLAVA. Bezpečnostní experti objavili na internete rozsiahle nechránené súbory osobných dát takmer každého obyvateľa Ekvádoru. Uvieda to britská spravodajská stanica BBC. Dáta zhruba 17 miliónov ľudí, medzi nimi aj 6,7 milióna detí, obsahovali základné informácie o identite, čísla občianskych preukazov, telefónne čísla i záznamy o rodine, vzdelaní, práci či financiách. Súbory našla bezpečnostná spoločnosť vpnMentor na nezabezpečenom cloudovom serveri od spoločnosti Amazon, na ktorý sa mohol takmer ktokoľvek pozrieť. Prístup k serveru už zablokoval ekvádorský bezpečnostný tím pre mimoriadne kybernetické situácie. "Únik dát zahŕňa veľké množstvo citlivých údajov umožňujúcich identifikáciu osôb na individuálnej úrovni," cituje spravodajský portál BBC Noama Rotema a Rana Locara z vpnMentor. Únik je podľa nich obzvlášť vážny preto, koľko informácií o daných osobách odhaľuje. Ako dvojica uviedla, celkovo našli 18 gigabajtov dát, ktoré sa nachádzali v rôznych súboroch. Tie boli uložené na nezabezpečenom serveri, ktorý zriadila a prevádzkuje ekvádorská marketingová a analytická spoločnosť Novaestrat. O úniku dát medzi prvými informoval Catalin Cimpanu zo spravodajského portálu ZDNet, podľa ktorého by mali dané dáta "v rukách zločineckých gangov cenu zlata". Jednoduché vyhľadávanie v nich mohlo odhaliť zoznamy zámožných Ekvádorčanov, ich adresy, či majú deti alebo akými autami jazdia a aké sú ich evidenčné čísla, upozornil Cimpanu.


Walesa odmietol vyjadrenie grafológov, že bol plateným informátorom

Bývalý poľský prezident Lech Walesa vyhlásil, že s bývalým režimom nikdy nespolupracoval, a to ani pod nátlakom.

VARŠAVA. Bývalý poľský prezident a zakladateľ hnutia Solidarita Lech Walesa odmietol v utorok dôkazy nedávno prezentované Ústavom pamäti národa (IPN), podľa ktorých bol plateným informátorom komunistického režimu. Walesa v utorok vyhlásil, že s bývalým režimom nikdy nespolupracoval, a to ani pod nátlakom, a vyzval novinárov, aby zhromaždili a zverejnili dôkazy, že bol za svoje aktivity proti komunistom v 70. rokoch štátnymi orgánmi prenasledovaný a prepustený z viacerých zamestnaní. "Prisahám vám, že som sa nikdy nezaviazal k spolupráci s druhou stranou," citovala Walesu tlačová agentúra AP. Bývalý prezident trval na tom, že jeho podpisy boli sfalšované a jeho údajné správy boli prepisy z jeho sledovania tajnou políciou. "Mohol by som nájsť stovku expertov na písmo, ktorí by popreli" závery IPN, zdôraznil. Ústav pamäti národa minulý týždeň zverejnil závery grafologických analýz, ktoré údajne dokazujú, že Walesa v rokoch, keď pracoval ako elektrikár v gdanských lodeniciach, donášal za peniaze na svojich spolupracovníkov. Odborníci z oblasti grafológie dospeli podľa IPN k záveru, že rukopis na dokumentoch podpísaných spolupracovníkom s krycím menom Bolek sa zhodujú s písmom Walesu. V roku 2015, po smrti bývalého komunistického ministra vnútra Czeslawa Kiszczaka, sa v exministrovom dome našli dokumenty, ktoré údajne obsahovali 183-stranový osobný spis a 576-stranový pracovný spis tajného spolupracovníka s krycím menom Bolek. Podľa skorších publikácií niekoľkých historikov Walesa ukončil spoluprácu s komunistickými tajnými službami niekoľko rokov pred historickým štrajkom v gdanských lodeniciach v auguste 1980 a vznikom odborového hnutia Solidarita. V rokoch 1990-1995 Walesa slúžil ako poľský prezident. V roku 1983 mu udelili Nobelovu cenu mieru.


Šefčovič v Texase potvrdil význam hospodárskej a obchodnej spolupráce EÚ s USA

BRUSEL/HOUSTAN. Hospodárska a obchodná spolupráca medzi EÚ a Spojenými štátmi vrátane sektorov energetiky a ochrany klímy je obojstranne výhodná. V mene exekutívy EÚ to v Houstone uviedol podpredseda Európskej komisie (EK) pre Energetickú úniu Maroš Šefčovič. Šefčovič v rozhovore pre TASR pripomenul, že počas svojej oficiálnej návštevy USA sa zúčastnil na najväčšej medzinárodnej energeticko-klimatickej konferencii CERAWeek 2017. "S cieľom poukázať na robustnosť a kvalitu európsko-amerických ekonomických vzťahov som zdôraznil fakt, že dnes až sedem miliónov pracovných miest v USA vytvorili práve európske firmy a ďalších 2,6 milióna pracovných miest je závislých od obchodu s Európou. Až 86 % priamych zahraničných investícií do USA prichádza práve z Európy," opísal situáciu Šefčovič. Podľa jeho slov tieto čísla poukazujú na to, aká dôležitá a vzájomne výhodná z pohľadu tvorby pracovných miest a ekonomického rastu je transatlantická hospodárska spolupráca. Slovenský eurokomisár dodal, že v Houstone vystúpil aj k témam energetickej bezpečnosti, kde vysvetlil koncept Energetickej únie z hľadiska diverzifikácie zdrojov, ciest a dodávateľov energie. Pripomenul, že projekt, za ktorý v exekutíve EÚ zodpovedá, je pre USA zaujímavý z hľadiska dodávok skvapalneného plynu, lebo Američania majú ambície stať sa najväčším vývozcom LNG v priebehu najbližších rokov. Tému energetickej spolupráce podľa neho obohatili aj diskusie o prehĺbení spolupráce v oblasti kybernetickej bezpečnosti elektrických prenosových sietí. Šefčovič upozornil, že konferencia CERAWeek obsahuje viacero pracovných panelov, najdôležitejšie však boli tie venované energetike a ochrane životného prostredia. V rámci diskusií na tieto témy Šefčovič vystúpil po boku novej šéfky Rámcovej dohody OSN pre klimatické zmeny (UNFCCC) Patricie Espinosovej a premiérky kanadskej provincie Alberta Rachel Notleyovey. "Hovorilo sa o tom, ako nové technológie energetickej transformácie idú ruka v ruke s modernizáciou ekonomiky, s novými investíciami a vytváraním nových pracovných miest," uviedol Šefčovič. Dodal, že v rámci týchto diskusií odznela aj dôležitosť čistých bezuhlíkových technológií, ktoré čoraz viac požadujú veľké mestá, a tiež ochranári životného prostredia. Domácemu americkému publiku podpredseda EK pripomenul, že Texas je nielen významným ropným a plynárenským štátom, ale je zároveň aj číslo jeden v USA z hľadiska kapacity veterných turbín a solárneho priemyslu. "Momentálne v USA v tejto oblasti pracuje 260.000 ľudí. Je to druhý najväčší zamestnávateľ v oblasti energetiky," skonštatoval. Šefčovič pripomenul, že o energetických, obchodných a hospodárskych otázkach by mal vo štvrtok rokovať vo Washingtone aj s predstaviteľmi novej americkej administratívy. V rámci oficiálneho programu má dohodnutú návštevu Bieleho domu, Kongresu a ministerstva energetiky, ako však dodal, americká strana ešte musí jeho stretnutia spresniť.


V najbližších dňoch sa výrazne ochladí, očakávajte vietor aj sneženie

Maximálne teploty budú v rozmedzí 3 až 8 stupňov, na severe len okolo jedného stupňa.

BRATISLAVA. Po teplom marci a aj teplej prvej polovici apríla sa ochladilo a hodnoty teploty vzduchu sa dostali približne na úroveň dlhodobého normálu. V najbližších dňoch sa však očakáva ešte výraznejšie ochladenie a počasie bude mať prechodne skôr zimný charakter. Informuje o tom Slovenský hydrometeorologický ústav (SHMÚ) na svojej internetovej stránke. V severnej Európe sa už niekoľko dní udržiava studená vzduchová hmota, pričom na rozhraní s teplejším vzduchom postupujú v západnom prúdení do vnútrozemia Európy jednotlivé tlakové níže. V nedeľu sa jedna z nich presunula cez severné Poľsko a Bielorusko nad Rusko a s ňou spojený studený front priniesol od severozápadu chladný vzduch aj nad naše územie. Studený vzduch sa v priebehu nasledujúceho týždňa dostane do celej Európy, nad naše územie začne prúdiť v stredu 19. apríla. Maximálne teploty SHMÚ očakáva v rozmedzí 3 až 8 stupňov Celzia, na severe len okolo jedného stupňa. "Takéto hodnoty sú hlboko pod úrovňou dlhodobého normálu, skôr sú typické pre záver zimy a začiatok jari a sú na úrovni dlhodobých rekordov pre toto obdobie," informuje ústav s tým, že okrem ochladenia bude u nás aj veterno. "Prevažne severný vietor bude dosahovať rýchlosť 20 až 40 km/h, ojedinele až okolo 50 km/h, pričom nárazy budú miestami viac ako 70 km/h. Zimný charakter počasia budú pripomínať aj zrážky, ktoré budú od stredných polôh snehové, ale miestami môže snežiť aj v nižších polohách, najmä na strednom a východnom Slovensku," avizujú meteorológovia. Pri vetre a snežení sa najmä na severe a vo vyšších polohách budú vytvárať aj snehové jazyky. Prognóza SHMÚ je, že v druhej polovici budúceho týždňa s vysokou pravdepodobnosťou zaznamenáme mrazy na takmer celom území, pričom v dolinách a kotlinách sa ojedinele môže ochladiť až na -10 stupňov Celzia. Podľa predpovedných materiálov by mala byť najchladnejšia noc na piatok (21.4.). Cez víkend už ústav očakáva postupné otepľovanie. SHMÚ pripomína, že k výraznému ochladeniu došlo aj v závere apríla 2016. Situácia však bola rozdielna, zrážok bolo veľmi málo, v suchom vzduchu však boli zaznamenané silné, niekde až rekordné mrazy, ktoré spôsobili veľké škody na rozvinutej vegetácii.


Gýču sa nevyhla, škandálom áno. RTVS spustila novú šou

Zem spieva je experimentom, testuje, či je folklór na Slovensku živý.

BRATISLAVA. Môžu mať folkloristi kerky? Ako ktorí, závisí od toho, ako si predstavujú ľudové tradície. Sú takí, čo ich nosia priam ako súčasť kroja, ale aj takí, čo si ich pred vystúpením prelepujú. Práve táto kombinácia ozdôb dnes hovorí o tom, či folklór na Slovensku patrí aj mladým. Zdá sa, že do veľkej miery áno, svedčí o tom televízna šou Zem spieva. Cez víkend odvysielala RTVS jej prvú časť. Televízny štáb s moderátormi precestoval Slovensko, aby do súťaže vybral čo najpestrejšie obsadenie účinkujúcich. Spomedzi tisícok záujemcov našiel nové tváre a objavil talenty svojho druhu, účinkujúcich vyberal naprieč folklórnymi žánrami, zemepisnými regiónmi, národnostnými menšinami, sociálnymi skupinami, vekovými kategóriami, dokonca krajinami. Otvoril sa experimentu, opretému o overené kultúrne hodnoty a prirodzené vzťahy. Bolo dojímavé zistiť, že folklóru sa u nás aktívne venuje také veľké množstvo ľudí. Zvláštny formát sa odlišuje od podobných talentových súťaží hneď v jednej dôležitej veci: porota nestavia na zámernom zhadzovaní účinkujúcich. Na jednej strane tak vylučuje škandalózne momenty, ktoré sledovanosť programu môžu umelo zvyšovať, zároveň sa však pokúša vniesť do hry divácky záujem očistený od negatívnych emócií. Zrejme sa to na prvýkrát podarilo, Zem spieva videlo 630-tisíc divákov, v sobotu večer bola najsledovanejšou reláciou dňa a na Slovensku vôbec. Hlavná moderátorská trojica pred kamerami zrejme postupne získa na hodnote, lebo ide o sympatické a celkom šikovné zjavy. Zaujímavý je vstup niektorých známych tvárí šoubiznisu do pre nich doteraz neprebádaného prostredia. I keď samotná téma folklór zostávala buď v podobe akýchsi vzdelávacích okienok, alebo na prvej úrovni srdcovej záležitosti, mohla by udržať pozornosť aj naďalej, ak budú účinkujúci originálni v zmysle pre aktuálne témy a situačný humor. Horšie je to s „voice over“, ktorý celú reláciu podmazáva. Ide o notoricky známy hlas, príliš opočúvaný z reklám, preartikulovaný a neprimeraný obsahu. Ak mal program robiť trendovým, tak sa stal opak, pridal mu na obludnosti. Otázkou teda zostáva, či budú ďalšie diely dostatočne šmrncovné, bezprostredné a bohaté na dôvtip, aby dokázali tento gýč utlmiť.


Návrh SNS o minimálnych dôchodkoch narazil na kritiku

Výhrady majú Sociálna poisťovňa, Národná banka Slovenska a Klub 500.

BRATISLAVA. Sociálna poisťovňa zásadne nesúhlasí s legislatívnym návrhom poslancov NR SR za SNS, ktorým sa majú minimálne dôchodky naviazať na priemernú mzdu na Slovensku. Návrh poisťovňa považuje za nekoncepčný zásah do systému dôchodkového poistenia, potierajúci princíp zásluhovosti a prehlbujúci princíp solidarity. Minimálna penzia pri 30 rokoch dôchodkového poistenia by podľa návrhu národniarov mala tvoriť nie 136 percent zo sumy životného minima, ale tretinu z priemernej mzdy na Slovensku, čo by znamenalo nárast z tohtoročných 278,90 eura na približne 359 eur v roku 2021, odkedy sa má nový systém uplatňovať. "Zvyšovanie miery solidarity bude mať nepochybne dopad na motiváciu platiť poistné na dôchodkové poistenie," upozorňuje Sociálna poisťovňa, ktorej generálnym riaditeľom je poslanec NR SR za Smer-SD Ľubomír Vážny. Sociálna poisťovňa v pripomienkovom konaní upozornila na to, že návrh novely zákona o sociálnom poistení od národniarov koncepčne nerieši najnižšie dôchodky, teda dôchodky tých, ktorí nie vlastnou vinou dosahovali nízke zárobky a nesplnili tak podmienky pre získanie tzv. kvalifikovaného obdobia dôchodkového poistenia. Na splnenie nároku na minimálnu penziu totiž treba získať aspoň 30 kvalifikovaných rokov dôchodkového poistenia. Ide o všetky roky poistenia získané pred 1. januárom 1993, avšak po 1. januári 1993 sú to len tie roky, v ktorých ročný hrubý príjem žiadateľa o dôchodok bol najmenej 24,1 percenta z ročnej priemernej mzdy na Slovensku v danom roku. Napríklad v minulom roku by túto podmienku splnil ten, kto by celý rok v hrubom zarábal aspoň 244 eur mesačne. "Predmetný návrh zákona nie je v súlade s účelom zavedenia minimálneho dôchodku, teda aby poistenec, ktorý získal aspoň 30 rokov kvalifikovaného obdobia dôchodkového poistenia, sa nedostal do stavu hmotnej núdze," dodala poisťovňa. Nový spôsob stanovovania sumy minimálnych dôchodkov od SNS sa nepozdáva ani Národnej banke Slovenska, ktorej guvernérom je bývalý minister financií za Smer-SD Peter Kažimír. "Navrhujeme zvážiť aj ten fakt, ako tento návrh ovplyvní (zníži) princíp zásluhovosti pri určovaní minimálneho dôchodku a s tým súvisiacu motiváciu prispievať počas celej ekonomickej aktivity človeka do dôchodkového systému," odkázala centrálna banka. Podľa NBS to môže viesť k nárastu počtu samostatne zárobkovo činných osôb, ktoré platia iba minimálne sociálne odvody. Kriticky sa k návrhu vyjadruje aj Klub 500. "Ide podľa nás o diskrimináciu ľudí, ktorí pracujú viac rokov oproti tým, ktorí pracujú menej rokov. Predložená právna úprava bude negatívne motivovať vo vzťahu k práci, keďže spôsobí, že sa bude v kontexte dôchodku viac oplácať nepracovať," tvrdia podnikatelia. Ministerstvo financií poslancov za SNS upozornilo, že návrh rozpočtu verejnej správy na roky 2020 až 2022 "nezohľadňuje negatívne vplyvy vyplývajúce z predloženého návrhu zákona". Tie rezort práce a sociálnych vecí na rok 2021 vyčíslil v sume 147 miliónov eur a na rok 2022 vo výške takmer 188 miliónov eur. "V kontexte Ústavného zákona o rozpočtovej zodpovednosti žiadame doplniť kvantifikáciu dlhodobého vplyvu prekladaných zmien na verejné financie," uviedol rezort financií. Veľké výhrady má k návrhu od SNS aj ministerstvo práce a sociálnych vecí, podľa ktorého ide o významné narušenie princípu zásluhovosti v dôchodkovom poistení. "U významného podielu poistencov by výška príjmu v ekonomicky aktívnej časti života nemala pri určení sumy starobného dôchodku význam, keďže suma ich dôchodku bude rovnaká ako v prípade poistencov poberajúcich minimálny dôchodok, ktorí prispievali do systému výrazne menej," uviedlo ministerstvo práce a sociálnych vecí. Napríklad pri 30 rokoch dôchodkového poistenia by rovnaký minimálny dôchodok dostávali tí, ktorí by penzijné odvody platili zo sumy 272 eur pri práci na čiastočný úväzok a tí, ktorých hrubá mzda by bola 848 eur. "Je dôvodné predpokladať, že uvedené bude podstatná časť dôchodcov považovať za znevýhodňujúce," upozorňuje rezort práce a sociálnych vecí. Riaditeľka kancelárie predsedu SNS Zuzana Škopcová minulý týždeň uviedla, že národniari budú na prijatí ich návrhu trvať. "SNS bude trvať na stanovení systému na minimálnu mzdu a minimálne dôchodky," tvrdí. Slovenská národná strana chce zmeniť systém výpočtu minimálneho dôchodku. Podľa návrhu novely zákona o sociálnom poistení, ktorý parlament na septembrovej schôdzi posunul do ďalšieho legislatívneho procesu, by mala základná minimálna penzia po získaní 30 rokov dôchodkového poistenia od roku 2021 dosahovať 33 percent z priemernej mzdy na Slovensku spred dvoch rokov. Ak by priemerná mzda na Slovensku dosiahla očakávaných 1 088 eur, v roku 2021 by minimálny dôchodok pri 30 rokoch poistenia bol 359,10 eura. Pri získaní viac ako 30 rokov a menej ako 40 rokov dôchodkového poistenia by sa základný minimálny dôchodok zvyšoval za každý rok o 2 percenta zo sumy životného minima a pri 40 a viac rokoch dôchodkového poistenia za každý rok o 3 percenta zo sumy životného minima pre plnoletú fyzickú osobu. Dve percentá zo sumy životného minima pritom v súčasnosti predstavujú 4,2 eura a tri percentá 6,3 eura. Minimálny dôchodok sa na Slovensku zaviedol od júla 2015. Podmienkou pre nárok na minimálny dôchodok je získanie najmenej 30 kvalifikovaných rokov dôchodkového poistenia. Pre ľudí, ktorí počas života nadobudli 30 rokov dôchodkového poistenia, minimálny dôchodok dosahuje 136 percent zo sumy životného minima, čo pre tento rok predstavuje 278,90 eura. Suma minimálnej penzie sa zvyšuje za každý ďalší rok dôchodkového poistenia o 2 percentuálne body a od 40 rokov o 3 percentuálne body. Napríklad pri 45 rokoch dôchodkového poistenia minimálna penzia v tomto roku predstavuje 352,80 eura.


Na akom aute sa bude voziť nový prezident?

Najdôležitejšiemu zamestnaniu sveta patrí najlepšie služobné auto.

S funkciou prezidenta USA sa spája mnoho zamestnaneckých benefitov. Okrem atraktívneho platového ohodnotenia, práce v mladom a dynamickom kolektíve či motivujúcom pracovnom prostredí dostane prezident aj služobné auto. Dopravné prostriedky, na ktorých sa bude nový prezident Spojených štátov amerických voziť, zodpovedajú postaveniu najdôležitejšieho človeka na svete. Jeho dnešné auto však prináša viac starostí ako úžitku. Ako je u hlavy štátu zvykom, aj americký prezident jazdí výhradne na autách domácich značiek. Britská kráľovná jazdí na Bentley (hoci automobilka je súčasťou nemeckého koncernu Volkswagen), nemecká kancelárka na Mercedese-Benz a Audi, český prezident na Škode Superb. Od roku 1939 jazdili prezidenti USA na Lincolnoch, značka vtedy bola (a dodnes je) súčasťou koncernu Ford. Najznámejším spomedzi prezidentských Lincolnov je kabriolet Continental, v ktorom bol v roku 1963 zavraždený John F. Kennedy. Pozoruhodné je, že americkí prezidenti používali kabriolety ešte vyše desať rokov po atentáte. V roku 1983 vystriedal Ronald Reagan značku Lincoln za Cadillac, ktorý patrí do koncernu General Motors. Prezidenti pôvodne používali výrazne upravené autá, ktoré vychádzali zo sériových limuzín. Americké automobilky ešte v deväťdesiatych rokoch využívali pri veľkých sedanoch konštrukciu s nosným rámom. Na rozdiel od samonosnej karosérie bolo možné podvozkový rám predĺžiť aj zaťažiť množstvom dodatočného pancierovania a bezpečnostnej výbavy. Keď v roku 2001 chcel Biely dom pre Georgea W. Busha objednať nové auto, General Motors už nevyrábal žiadnu veľkú limuzínu, na základe ktorej by ho mohli postaviť. Automobilka pripravila pancierové auto v tvare predĺženej limuzíny, ktoré však stálo na podvozku veľkého SUV. Aktuálne používaný model tvorí podvozok nákladného auta GMC TopKick, zabalený do karosérie pripomínajúcej dobový Cadillac STS. Auto je dlhé 5,5 metra, váži osem ton a podľa britského Daily Mail stojí asi milión dolárov. Jeho maximálna rýchlosť je asi sto kilometrov za hodinu. Keď sa v aute vezie prezident, ochranka ho označuje ako Cadillac One, zľudovela mu však aj prezývka The Beast čiže Beštia. Beštia má dvanásť centimetrový pancier a okná z hrubého nepriestrelného skla, ktoré sa - okrem vodičovho - nedajú otvárať. Kabína je vzduchotesná a má vlastný zásobník kyslíka pre prípad chemického útoku. Beštia má tiež v kufri niekoľko vrecúšok s krvou prezidentovej skupiny. Kabína pre pasažierov je oddelená od pracoviska vodiča a spolujazdca výsuvnou sklenenou prepážkou. Ovládač od nej je len pri jednom zo štyroch sedadiel - tom prezidentovom. Prezident má tiež k dispozícii počítač a satelitný telefón s priamou linkou do Pentagonu. Dvere dokážu otvoriť len špeciálne vyškolení príslušníci ochranky. Obrovské pancierové auto však prináša aj mnohé problémy. Pred sídlom britského premiéra na Downing Street 10 sa ledva otočí. Jazdí - na americké auto nezvykle - na naftu. V roku 2013 sa v Izraeli pokazilo, keď do neho šofér omylom natankoval benzín. Najslávnejší incident je však z roku 2011 - vtedy sa pre jeho dlhý rázvor zasekol na výjazde z americkej ambasády v Írsku. Z bezpečnostného hľadiska pritom takéto auto vôbec nedáva zmysel. Najlepšou ochranou nie sú centimetre pancieru a skla, ale schopnosť konfliktu sa úplne vyhnúť - tým, že na seba nepútate pozornosť a dokážete pred nebezpečenstvom uniknúť. Pri prepravovaní prezidenta navyše polícia uzatvára ulice až 45 minút pred jeho prejazdom a ostávajú zatvorené asi desať minút po tom, ako celá eskorta prejde. Eskorta v posledných rokoch tvorí až 45 vozidiel. Okrem Beštie a náhradnej Beštie ju tvoria autá miestnej polície, príslušníkov vojska, ochranky a tajnej služby, komunikačného tímu, sanitka s prezidentovým súkromným doktorom aj dodávky s novinármi - prehľad pripravil The Atlantic. Aktuálna verzia Beštie sa používa od roku 2009, predchádzajúca bola v službe v rokoch 2005-2009. Od roku 2013 Biely dom hľadá dodávateľa pre novú limuzínu a zákazku opäť získal General Motors. Hoci je pre automobilku celý projekt pravdepodobne stratový, zároveň je pre GM mimoriadne významný z hľadiska budovania imidžu. Podľa prvých špionážnych fotografií vyzerá nová limuzína ako evolúcia súčasnej Beštie. Predná maska by mala opäť pripomínať súčasný dizajn bežných modelov Cadillac. Detaily novej limuzíny ostávajú - z bezpečnostných dôvodov - tajomstvom. Tento text ste mohli čítať vďaka tomu, že platíte za obsah. Vážime si to.


Výbor odmietol rokovať o problémoch maďarskej akadémie vied

Rozpočtový výbor maďarského parlamentu odmietol prerokovať správu ministra pre inovácie a technológie.

BUDAPEŠŤ. Rozpočtový výbor maďarského parlamentu v utorok hlasmi členov z vládneho bloku Fidesz-KDNP odmietol prerokovať správu ministra pre inovácie a technológie Lászlóa Palkovicsa a šéfa Maďarskej akadémie vied (MTA) Lászlóa Lovásza o reforme rozpočtu MTA. Podľa informácií spravodajského servera Index.hu predseda výboru za opozičnú Demokratickú koalíciu (DK) László Varjú po schôdzke výboru pripomenul, že pre spory o kritizovanú reformu MTA predvolali na rokovanie Palkovicsa a Lovásza, avšak väčšina členov výboru z Fidesz-KDNP túto diskusiu odmietla. Varjú dodal, že je neprijateľné, že časť prostriedkov určených na financovanie MTA si pod svoju právomoc prevzal rozpočtovým zákonom Palkovicsov rezort s tým, že ich vyplatenie akadémii viaže k istým podmienkam. Proti opatreniam vlády týkajúcim sa transformácie MTA protestovalo 12. februára živou reťazou okolo budapeštianskeho sídla MTA 1000-1500 vedcov. Podľa nich kabinet týmto krokom ohrozuje nezávislosť celého maďarského vedeckého života. Palkovics koncom januára avizoval, že v máji radikálne zreorganizuje sieť výskumných pracovísk MTA. Časť z nich chce priradiť k iným inštitúciám, ďalšiu časť mieni úplne zrušiť. MTA by pritom zostala ako verejnoprávna inštitúcia.


Babiš sa oženil so svojou dlhoročnou partnerkou, pozval troch politikov

Pred Babišovu farmu, kde sa obrad konal, dorazili demonštranti.

PRAHA. Líder českej politickej strany ANO a bývalý minister financií Andrej Babiš povedal v sobotu popoludní áno svojej dlhoročnej partnerke Monike na politikovej farme s názvom Bocianie hniezdo (Čapí hnízdo) v Stredočeskom kraji. Informoval o tom český spravodajský server Novinky.cz s tým, že pred obradom sa pri farme objavila kolóna áut protestujúcich. Babiš novinárom pred obradom povedal, že nie je nervózny ani zo svadby, ani z prípadných protestov. Demonštranti sa k objektu farmy, ktorý bol pre verejnosť zatvorený, dostali asi hodinu pred obradom. Prešli okolo v autách a z reproduktorov púšťali antibabišovské slogany. Kolónu tvorilo asi 13 vozidiel. Tie pomaly prechádzali po ceste okolo farmy, autá mali vyzdobené českými vlajkami. Z reproduktorov zneli heslá ako: "Nevoľte populistov" alebo "Populisti neodpovedajú na otázky". Babiš podľa Noviniek.cz povedal, že s protestmi počítal. "Každý si môže robiť čo chce, nič s tým nezmôžem." Babiš a jeho partnerka pozvali na obrad pod šírim nebom spolu dvesto hostí, boli medzi nimi iba traja politici. Babiš uviedol, že vyberal polovicu hostí. "Dostal som sto kusov, tých, čo som pozval, prišli. Z politikov som pozval pána Faltýnka (šéf poslancov ANO), pána Brabca (vicepremiér a minister životného prostredia) a pána Volného (poslanec ANO)," objasnil Babiš. Politik doplnil, že ostatné záležitosti okolo svadby vybavovala Monika. "Ja mám za úlohu vítať hostí," dodal. Babiš už začiatkom apríla oznámil, že v júli si vezme svoju životnú partnerku Moniku za manželku. Majú spolu dve deti, dcéru Vivien a syna Frederika. "Moniku poznám už 26 rokov a neviem si svoj život bez nej predstaviť," dodal vtedy. Farma Bocianie hniezdo, pri obci Olbramovice v okrese Benešov v Stredočeskom kraji, patrila na prelome rokov 2007 a 2008 do holdingu Agrofert, ktorý spadá pod Babišov zverenecký fond. Areál potom zmenil formu vlastníctva, pričom nebolo možné dohľadať majiteľa. Babiš ohľadne Bocianieho hniezda opakovane odmieta obvinenia z akéhokoľvek podvodu.


Malajzijský premiér odmieta vinu Ruska pri zostrelení letu MH17

Premiér spochybňuje vyšetrovaciu správu.

KUALA LUMPUR. Malajzijský premiér Mahathir Mohamad odmietol pripisovanie viny Rusku za zostrelenie malajzijského lietadla nad východnou Ukrajinou v roku 2014. Mahathir si podľa vlastných slov "vôbec nemyslí", že by zistenia medzinárodného vyšetrovacieho tímu boli pravdivé. Ako povedal, Malajzia je "veľmi nešťastná, pretože od úplného začiatku sa z toho stala politická téma o tom, ako obviniť Rusko z tohto činu". Rusko pritom opakovane odmietlo, že by bolo za tragédiu zodpovedné.Boeing 777 leteckej spoločnosti Malaysian Airlines smeroval z holandského Amsterdamu do malajzijskej metropoly Kuala Lumpur, keď ho 17. júla 2014 zostrelili nad východnou Ukrajinou. Vyšetrovací tím minulý rok vyjadril presvedčenie, že ho zostrelila raketa systému Buk. Podľa vyšetrovateľov išlo konkrétne o raketu 53. brigády protivzdušnej obrany z ruského Kursku. V stredu vyšetrovatelia obvinili z vraždy 298 cestujúcich a členov posádky štyroch mužov, medzi nimi popredného vodcu ukrajinských separatistov.


Dve/Dvaja. Inštitút ľudských práv opäť vydal príručku o homosexualite

Publikácia sa snaží vysvetliť pojmy používané v súvislosti s homosexualitou.

BRATISLAVA. Odbornú príručku Dve/Dvaja si môže verejnosť opäť bezplatne objednať. Knihu vydal Inštitút ľudských práv (IĽP) v rámci projektu Vzdelávaním proti homofóbii, informovanosťou k tolerancii. TASR o tom informoval riaditeľ IĽP Peter Weisenbacher. "Celý náklad bol pred piatimi rokmi rozobraný v priebehu niekoľkých mesiacov. Máme celý zoznam škôl, ale aj jednotlivcov, ktorým sa už tlačené exempláre neušli. Sme preto radi, že sa nám podarilo získať prostriedky od individuálnych darcov a dotlačili sme ďalších 3000 kusov," uviedla Alena Krempaská z IĽP, ktorá je aj spoluautorkou publikácie. "Našou snahou je podpora neformálneho vzdelávania a výchovy mladých ľudí k tolerancii menšinových skupín. Cieľom je zvýšenie povedomia o existencii LGBTI ľudí a snaha o odbúravanie predsudkov a stereotypov vedúcich k strachu, alebo dokonca nenávistným prejavom a homofóbii," povedal Weisenbacher. Publikácia sa v šiestich kapitolách a na 80 stranách snaží vysvetliť základné pojmy používané v súvislosti s homosexualitou jazykom zrozumiteľným pre mládež. Uvádza čitateľa do kontextu menšinových práv v súčasnosti i minulosti a porovnáva uplatňovanie a dodržiavanie práv LGBTI ľudí v rôznych krajinách sveta. Ministerstvo školstva, vedy, výskumu a športu (MŠVVaŠ) SR pre TASR uviedlo, že nevydalo odporúčaciu doložku a ani nebola predložená žiadosť o jej vydanie k predmetnej publikácii. "Jej možné využívanie vo výchovno-vzdelávacom procese zostáva v kompetencii riaditeľa školy, ktorý zodpovedá za dodržiavanie štátneho a školského vzdelávacieho programu a úroveň vzdelávania," dodalo MŠVVaŠ.


Maďarská kameramanka, ktorá podrazila utečenca zo Sýrie, dostala cenu

Petra László sa po roku hanby dostala na pódium filmového festivalu.

Je pravdepodobne najznámejšou maďarskou kameramankou. Presnejšie, žiadnu inú maďarskú kameramanku svet nepozná. Petra László sa však nepreslávila svojím majstrovským videním, ale tým, ako sa zachovala vlani počas utečeneckej krízy. Internetová televízia N1TV ju poslala zmonitorovať situáciu na hraniciach, mala nasnímať, ako sa utečenci snažia dostať zo Srbska do Maďarska a ďalej na Západ. Pred utekajúcim davom nevydržala len tak stáť, jednému mužovi zo Sýrie nastavila nohu - a on v behu padol aj so svojím malým synom v náručí. Po celosvetovom škandále dostala výpoveď, vzápätí ju obvinili z trestného činu a potom bolo okolo nej ticho. Teraz si prevzala cenu na filmovom festivale v maďarskom Lakiteleku. Celkom bezvýznamný festival, ale jeho výsledky si všimli viaceré maďarské médiá a už aj zahraničné médiá. Že Petra László vyšla na pódium spolu s inými víťazmi, písali aj britské Financial Times aj nórsky portál Journalisten. Festival ocenil film Nemzetidegen (Cudzí národu), ktorý nakrútil jej manžel Gábor. Je to 32-minútový dokument o potlačenom povstaní proti komunistom a sovietskej okupácii. Revolta v uliciach Budapešti trvala len devätnásť dní, dnes si Maďari pripomínajú jej šesťdesiate výročie. Ak je film Nemzetidegen verný udalostiam, hovorí sa v ňom o tom, že kontrarevolúcia zabila tisícky civilistov. Politickí väzni sa rátali tiež na tisíce a vyše 200-tisíc Maďarov utieklo na Západ. Petra László je uvedená ako strihačka filmu. Festival v Lakiteleku, kde dostala cenu, založil poslanec Sándor Lezsák, člen Fideszu. K uznaniu patrí aj finančná odmena 500-tisíc forintov. Nórske noviny Journalisten citujú maďarského novinára Balasa Weyera: "Cena pre film Nemzetidegen je malá cena, sama osebe nie je dôležitá. Dôležité je práve to, že ju namiesto režiséra prevzala Petra László." Je v tom vraj symbolika. Na pódiu jej ju odovzdal sám poslanec Fideszu, v čom možno vidieť politické gesto. Po vlaňajšej udalosti na hraniciach sa Petra László snažila ospravedlniť. Do médií poslala vyhlásenie: "Snímala som stovky imigrantov, ktorí prerazili policajný kordón. Jeden sa rútil priamo na mňa, mala som strach." Osama Abdul Mohsen, ktorého potkla, jej ospravedlnenie neprijal. Dostal sa aj s rodinou do Španielska, kde dostal miesto žiackeho futbalového trénera. Po roku sa však jeho zmluva skončila a dnes žije v Turecku.       Tento text ste mohli čítať vďaka tomu, že platíte za obsah. Vážime si to.


Trump ponúkol Brazílii pomoc v boji s požiarmi v amazonskom pralese

WASHINGTON, BRAZÍLIA. Prezident Donald Trump v piatok oznámil, že ponúkol pomoc Brazílii, ktorú sužujú rozsiahle lesné požiare. Podľa agentúry AFP Trump na Twitteri informoval, že sa rozprával s brazílskym prezidentom Jairom Bolsonarom, pričom uviedol, že vyhliadky oboch krajín na obchod sú "možno silnejšie ako kedykoľvek predtým". "Povedal som mu, že ak môžu Spojené štáty pomôcť s požiarmi v amazonskom dažďovom pralese, sme na to pripravení!" napísal na Twitteri šéf Bieleho domu. Bolsonaro v piatok nariadil ozbrojeným silám, aby sa zapojili do boja proti požiarom v amazonskom pralese a kriminalite v tomto regióne. Jeho nariadenie sa vzťahuje aj na územia s pôvodným obyvateľstvom, chránené oblasti a ďalšie regióny v tomto najväčšom dažďovom pralese na svete. Brazílsky prezident je terčom kritiky za svoj postoj voči ochrane životného prostredia. Pred ekologickými záujmami a ochranou dažďového pralesa totiž uprednostňuje aktivity farmárov či baníkov. O tom, že "akútne ohrozenie" amazonského dažďového pralesa patrí na program rokovania počas víkendového stretnutia lídrov G7, je podľa agentúry AFP presvedčená aj nemecká kancelárka Angela Merkelová.


Na globálnom agrárnom trhu sa prejavuje rast rizík

Agentúry uverejnili správu o výhľade agrárneho sektoru do roku 2029.

VIEDEŇ. Po viacerých rokoch pomerne pokojných podmienok na globálnom agrárnom trhu sa teraz na ňom prejavuje rast rizík. Situáciu zhoršujú aj neistoty vyplývajúce z obchodných sporov. To je jeden zo záverov výhľadu vývoja na trhu s potravinami, ktorý zverejnili v pondelok Organizácia pre hospodársku spoluprácu a rozvoj (OECD) a Organizácia Spojených národov pre výživu a poľnohospodárstvo FAO na roky 2019 až 2029. Uvádza sa v nej, že dopyt po agrárnych produktoch v nasledujúcich 10 rokoch vzrastie asi o 15 percent. Avšak práve regióny sveta, v ktorých počet obyvateľov rastie najrýchlejšie, nie sú tie, v ktorých výroba potravín stúpa primerane. Pretože sa produktivita v agrárnom sektore celkovo zvyšuje, OECD a FAO predpokladajú, že ceny potravín očistené od inflácie zostanú buď stabilné, alebo dokonca klesnú. Pre chudobných spotrebiteľov je to "dobrá správa". Príjmy farmárov sa naproti tomu dostanú "pod tlak". Výroba obilnín na celom svete sa pre spotrebu ľudí v nasledujúcom desaťročí zvýši asi o 150 miliónov ton. Ich výroba vzrastie asi o 13 %. Dopestuje sa predovšetkým viac ryže a pšenice. Spotreba potravín vzrastie najmä v Afrike južne od Sahary a v južnej Ázii. Rizikami pre rast agrárnej produkcie sú popri obchodných sporoch rozširovanie chorôb rastlín a zvierací mor. Ale treba počítať aj s rastúcou rezistenciou zvierat na antibiotiká a čoraz silnejšími výkyvmi počasia. V tohtoročnej správe sa pozornosť jej tvorcov zameriava na Latinskú Ameriku, z ktorej sa exportuje do sveta 23 % agrárnych a rybacích produktov. Do desiatich rokov by mohol ich vývoz vzrásť na 25 %. "Globálny agrárny sektor sa vyvinul do mimoriadne členitého odvetvia. Pôsobia v ňom malé hospodárstva, ale aj veľké mnohonárodné podniky," uviedli generálny riaditeľ FAO José Graziano da Silva a generálny tajomník OECD Ángel Gurría v úvode správy. Uvádzajú tiež, že dnešní farmári sa popri výrobe potravín stali aj ochrancami prírody a výrobcami energie z obnoviteľných zdrojov.


Na Islande smerujú k víťazstvu piráti. Chcú azyl pre Snowdena a ústavu cez web

Pirátska strana môže prvýkrát na svete vyhrať voľby - na Islande. Lákajú mladých voličov aj internetových nadšencov.

REYKJAVÍK, BRATISLAVA. Niektoré strany sa k parlamentným voľbám snažia mladých ľudí prilákať naozaj netradične. Napríklad vytvorením Pokéstopov pred volebnými miestnosťami pre hráčov Pokémon Go. S touto myšlienkou prišla na Islande strana, ktorá sobotné voľby môže vyhrať napriek tomu, že pred štyrmi rokmi ešte neexistovala. Pirátska strana vznikla vo Švédsku ako hnutie bojujúce proti prísnym autorským právam. Už v roku 2010 sa z nej stala medzinárodná sieť, dnes združuje pirátske strany v 43 krajinách vrátane Slovenska či Česka. Nikde však antisystémová strana nezískala takú podporu ako na Islande. Októbrový prieskum verejnej mienky Islandskej univerzity ukázal, že Pirátska strana môže voľby vyhrať až s 22,6 percentami hlasov. To, s kým by strana vládla, nie je zatiaľ jasné. Chcú však zmeniť základ politiky: „Nie sme tu na to, aby sme získali moc. Sme tu, aby sme ju rozdelili,“ hovorí podľa Washington Post 26-ročná členka parlamentu Ásta Guthrún Helgadóttir. Birgitta Jónsdóttir pred pár rokmi netušila, že strana, ktorú s ďalšími dvoma kolegami vedie, môže byť taká úspešná. Dnes tvrdí, že nemá ambíciu byť premiérkou ostrovnej krajiny, no chce skôr zmeniť podľa nej nefunkčný islandský systém. Sama proti nemu dlhodobo bojuje – najskôr ako aktivistka a poetka, neskôr hovorkyňa Juliana Assangea a spolupracovníčka Wikileaks a dnes aj ako poslankyňa Pirátskej strany. „Hovoria o mne ako o anarchistke, ale ja by som rada zaviedla nový pojem – snažím sa len, aby boli ľudia aktívnejší. Chcem, aby mali poslanci menej právomocí, aby o sebe rozhodovali občania,“ povedala Jónsdóttir v roku 2011 v rozhovore pre SME. Dosiahnuť to chce digitálnou revolúciou aj väčšou slobodou a súčasne súkromím na internete. Strana napríklad ponúka azyl pre whistleblowera Edwarda Snowdena. Napriek tomu, že Island s populáciou menšou ako je Bratislava, nemá za sebou veľké politické otrasy, aj tu narastá popularita protisystémových hnutí. Práve pirátov posilnil škandál islandského expremiéra Sigmundura Daviða Gunnlaugssona. Ten sa k moci dostal aj vďaka hnevu občanov po kolapse islandských bánk. Podľa Panama Papers však sám z ich zachraňovania profitoval a milióny ukrýval na offshoreových účtoch. Aj keď jeho konanie nebolo nelegálne, vyvolalo to veľké protesty a Gunnlaugsson musel odstúpiť. „Ľudia na Islande sú chorí z korupcie a rodinkárstva,“ hovorí pre Guardian Jónsdóttir. Práve protikorupčný program a veľká transparentnosť je to, čo oslovilo najmä mladých voličov. Počas protivládnych protestov pritom mali piráti až 40-percentnú podporu. Islandská Pirátska strana o sebe nehovorí ako o pravici či ľavici. „Považujeme sa takpovediac za hackerov nášho súčasného zastaraného systému,“ hovorí líderka strany. Zákony chce určovať podľa výsledkov webových hlasovaní, novú ústavu by mali napísať občania, chcú úplne zlegalizovať drogy a ochrana osobných údajov má byť na najvyššej úrovni. Napriek nadšeniu voličov však nemusí strana nielen nájsť partnerov na vládnutie (na jej výzvy na predvolebnú koalíciu reagovalo len minimum strán), no problém môže mať napríklad aj s ústavou. Projekt ústavy napísanej občanmi si už raz Island skúsil – no v parlamente neprešiel. Riadky ústavy vtedy písali vybrané vzorky občanov, odborníkov a komentovať sa mohli aj na facebooku. Magazín Slate píše, že je nemožné úplne obísť autority a úrady, ktoré môžu nakoniec projekt zablokovať. Strana, ktorej členovia sú často hackeri, aktivisti či anarchisti, však okrem transparentnosti a väčšej moci pre občanov výrazne do chodu krajiny zasahovať nechce. Podľa analytikov je navyše Island tak politicky izolovaný, že víťazstvo strany nemusí ublížiť ekonomike ani reputácii krajiny. Môže však ešte viac posilniť pozíciu ďalších antisystémových strán na európskom kontinente - či už to je ľavicový Podemos a Syriza, alebo pravicová Alternatíva pre Nemecko či Le Penovej Národný front. Tento text ste mohli čítať vďaka tomu, že platíte za obsah. Vážime si to.


Čaputová: Dôležité iniciatívy nemôžeme nechávať len na mimovládkach

Prezidentka v Bardejove sledovala lekciu programu, ktorý podporuje rozvoj a vzdelávanie rómskych detí.

BRATISLAVA. Nemôžeme naďalej nechávať fungovanie iniciatív len na pleciach mimovládnych organizácií odkázaných na podporu individuálnych darcov. Konštatovala to v sobotu prezidentka Zuzana Čaputová na sociálnej sieti Facebook. Pri návšteve Zborova v Bardejovskom okrese totiž sledovala lekciu programu Omamy, ktorý podporuje rozvoj a vzdelávanie malých rómskych detí už od narodenia a je založený na spolupráci s mamičkami. „Tento program nie je prvým, ktorý prináša cenné inovácie. Nestačí, že pôsobí len v niekoľkých lokalitách. Budem sa zasadzovať o to, aby sme cenné skúsenosti a modely fungovania programu Omamy, a aj iných podobných iniciatív, premenili do systémových štátnych politík. Rovnako sa budem zaujímať aj o ďalšie programy v iných oblastiach, ktoré sú dôležité pre znižovanie chudoby rôznych skupín ľudí kdekoľvek na Slovensku,“ napísala prezidentka.Ako ďalej v statuse vysvetlila, program Omamy vyrovnáva nepriaznivé dopady života detí, ktoré vyrastajú v chudobe a zároveň podporuje rómske ženy, ktoré získajú zamestnanie a zručnosti tak, aby sa mohli uplatniť aj mimo organizácie.


Kunsthalle Bratislava zostane v Dome umenia a osamostatní sa

Kunsthalle bude štátnou príspevkovou organizáciou s rozpočtom štyristotisíc eur.

BRATISLAVA. Ministerstvo kultúry a Kunsthalle Bratislava (KHB) sa dohodli na procese osamostatnenia tejto inštitúcie. Na svojej webstránke o tom informuje ministerstvo. „Po piatich rokoch od svojho vzniku sa kunsthalle k 1. januáru 2020 stane štátnou príspevkovou organizáciou Ministerstva kultúry (MK) SR, ktorej sídlo bude v Dome umenia v Bratislave," uviedol v zverejnenej správe rezort kultúry. Nová organizácia bude hospodáriť s rozpočtom štyristotisíc eur. Ako ďalej avizuje ministerstvo kultúry, vyriešila sa aj otázka sídla KHB. Výstavné a administratívne priestory, ktoré Kunsthalle Bratislava v súčasnosti užíva v bratislavskom Dome umenia, „sa nijak nezmenia ani nezmenšia". Národné osvetové centrum uzavrie s Kunsthalle Bratislava od 1. januára budúceho roka novú nájomnú zmluvu na päť rokov. Ako ďalej informuje MK SR, ministerku kultúry Ľubicu Laššákovú (Smer) teší, že odborníci z MK SR a KHB „odložili emócie", sadli si za stôl a našli spoločnú reč. Pripomenula, že dodržala svoj sľub, ktorý dala 8. apríla na pôde Vysokej školy výtvarných umení. Kunsthalle Bratislava je nezbierkotvorná galéria a v svojom sídle v Dome umenia na bratislavskom Námestí SNP predstavuje tvorbu súčasných domácich a zahraničných vizuálnych umelcov. Výtvarná obec Slovenska sa dožadovala vzniku takejto inštitúcie od roku 1990. KHB vznikla z rozhodnutia MK SR k 1. januáru 2014 ako výsledok dlhoročnej snahy výtvarníkov, teoretikov a aj širokej verejnosti vytvoriť v hlavnom meste reprezentatívny priestor pre súčasné výtvarné umenie. Pôvodne bola KHB založená ako Slovenské centrum vizuálnych umení a patrila pod Národné osvetové centrum (NOC). Od júla 2016 sa stala časťou SNG s osobitným štatútom. Podľa ministerstva kultúry malo byť prvé aj druhé organizačné riešenie dočasné. V Dome umenia pôsobí aj Národné osvetové centrum, Literárne informačné centrum a je tu tiež predajňa ÚĽUV. MK SR však upozorňuje, že Dom umenia je v zlom technickom stave a potrebuje rekonštrukciu. Počas nej bude potrebné dočasne premiestniť všetky štyri organizácie, ktoré Dom umenia užívajú. Výtvarníci, ale aj ďalší predstavitelia kultúrnej obce od marca tohto roka bojovali za inštitucionálne osamostatnenie Kunsthalle Bratislava a zachovanie sídla v Dome umenia. V nadväznosti na neziskovú občiansko-kultúrnu iniciatívu #Stojím pri Kunsthalle vznikla v úvode apríla s týmto cieľom aj výzva s petíciou na internete. Výzva na osamostatnenie a zachovanie Kunsthalle Bratislava v Dome umenia bola zároveň vyhlásením výtvarnej a kultúrnej obce Slovenska k snahám MK SR a NOC „zrušiť pôsobenie KHB v priestoroch Domu umenia a zriadiť tam tzv. Kreatívne centrum“. Petíciu k výzve podpísali mnohí výtvarní umelci, kurátori, pedagógovia vysokých škôl výtvarného zamerania, predstavitelia umeleckých inštitúcií, spolkov, odborných platforiem a mnohí ďalší. Signatári výzvy sa obrátili na ministerstvo kultúry so štyrmi požiadavkami. Konkrétne žiadali o samostatnosť a právnu subjektivitu KHB. Chceli tiež stabilizáciu kunsthalle v Dome umenia a odovzdanie správy Domu umenia pod KHB. Požadovali aj koncepčné riešenie oblasti kreatívneho priemyslu, ktoré nebude na úkor už existujúcich kultúrnych inštitúcií. Napokon chceli od ministerstva kultúry nevyhnutný otvorený a odborný dialóg pred plánovanými zmenami v oblasti umenia a kultúry.


Rusko zakázalo dovoz živej hydiny a vajec z krajín Únie vrátane Slovenska

Vtáčia chrípka sa nevyhla ani ruským chovateľom.

MOSKVA. Ruské federálne veterinárne orgány zakázali oddnes dovoz živej hydiny a vajec z viacerých regiónov štyroch členských štátov Európskej únie, a to Slovenska, ako aj Grécka, Poľska a Talianska. Dôvodom je výskyt vtáčej chrípky. Už pred týždňom informoval Rosseľchoznadzor o dočasnom zákaze importu hydinového mäsa a všetkých výrobkov, pri ktorých sa využíva, z Bulharska, Česka, Francúzska, Grécka, Holandska, Chorvátska, Maďarska, Nemecka, Poľska, Rakúska, Rumunska, Slovenska, Švédska, Talianska a Veľkej Británie. Informovala o tom tlačová agentúra TASS. Vtáčia chrípka sa podľa skorších informácií ruských médií nevyhla ani tamojším chovateľom, v okolí Astrachánu museli od začiatku decembra utratiť asi 600-tisíc sliepok, na istej morčacej farme preukázali prítomnosť vírusu ochorenia v Rostovskej oblasti. Experti však rátajú s výskytom ochorenia aj na anektovanom Kryme či na Kaukaze.


Legendárny Nemec sa vracia do reprezentácie, bude asistentom kouča

BERLÍN. Miroslav Klose sa vracia do nemeckej futbalovej reprezentácie. Historicky najlepší strelec národného mužstva bude členom realizačného tímu trénera Joachima Löwa. Ako informoval denník Bild, Klose bude sedieť na lavičke Nemecka už počas blížiaceho sa duelu kvalifikácie MS 2018 proti San Marínu. Nemecký futbalový zväz (DFB) informáciu médií potvrdil s tým, že Klose ukončil hráčsku kariéru a sústredí sa na trénovanie. V pondelok DFB oznámil, že kouč Löw predĺžil zmluvu a pri národnom tíme tak zostane minimálne do roku 2020. "Svoje najväčšie úspechy som dosiahol v reprezentácii. Boli to pre mňa krásne a nezabudnuteľné okamihy. Som teda rád, že sa k mužstvu vraciam," vyhlásil Klose. Joachim Löw doplnil: "Som si istý, že my, tréneri, tak ako hráči, budeme profitovať z jeho prítomnosti. Nebude s tímom len na ihrisku, ale prispeje tiež svojím pohľadom v súvislosti s prípravou na súperov a videoanalýzou." Tridsaťosemročný Klose reprezentoval Nemecko v 137 dueloch, v ktorých zaznamenal rekordný počet 71 gólov. Kariéru v najcennejšom drese ukončil v roku 2014 po tom, ako Nemecko získalo v Brazílii titul majstrov sveta. Na klubovej úrovni naposledy pôsobil v Laziu Rím, od skončenia uplynulej sezóny je bez angažmánu.


Kiska vystúpil v mexickom Senáte, znepokojuje ho rast nacionalizmu

Prezident hovoril aj o vzájomnej spolupráci.

MEXIKO. Slovenský prezident Andrej Kiska v stredu vystúpil na pôde Senátu mexického parlamentu. Okrem iného pritom vyjadril znepokojenie z rastu nacionalizmu a populizmu. Kiska tiež uviedol, že Mexiko a Slovensko sú v oblasti obchodu silne závislé na jednom partnerovi: Mexiko na USA a Slovensko na EÚ. Obe krajiny podľa neho spájajú i zmeny, ktoré v tejto sfére musia zrealizovať. "Potrebujeme podporovať podniky s vyššou pridanou hodnotou, potrebujeme inovácie, start-upy, potrebujeme reformu školstva, potrebujeme čím väčšie investície, náš najväčší kapitál, ktorý máme a to sú naši ľudia," povedal prezident. Aj keď sú obe krajiny geograficky vzdialené, nemalo by to podľa neho byť prekážkou plného využitia potenciálu vzájomnej spolupráce. Zároveň zdôraznil, že SR a Mexiko by mohli spolupracovať i v ďalších oblastiach, akými sú napríklad inovácie, veda, výskum či kultúra. "Mojou prítomnosťou tu v Senáte by som chcel podporiť aj to, aby sme sa snažili viac rozvíjať našu spoluprácu aj na parlamentnej úrovni," uviedol Kiska. Ďalej vyjadril osobné znepokojenie z rastu nacionalizmu, populizmu, extrémizmu a z vytrácania tolerancie zo spoločnosti. "Spoluprácu, ľudskosť, vzájomné porozumenie často nahrádza konfrontácia. Vo veľkej miere je to dôsledok toho, že niekedy zabúdame, alebo nedostatočne obhajujeme základné hodnoty, na ktorých sú naše demokratické spoločnosti postavené," uzavrel. Andrej Kiska v stredu vystúpil v Senáte mexického parlamentu vôbec ako prvý slovenský prezident.


Na kauciu prepustili filipínsku novinárku Ressaovú

MANILA. Prominentnú filipínsku novinárku Mariu Ressaovú prepustili vo štvrtok z väzby na kauciu po tom, ako jej stredajšie zatknutie vyvolalo kritiku zo zahraničia a objavili sa obvinenia, že sa na ňu úrady zameriavajú pre jej kritiku prezidenta Rodriga Duterteho. Ressaovú (55) vyhlásil vlani časopis Time za osobnosť roku. Už v minulosti ju obviňovali z daňových únikov a teraz čelí žalobe za ohováranie. Šéfredaktorka spravodajského servera Rappler zaplatila v prepočte 1680 eur, čo je už jej šiesta kaucia, ktorú uhradila, aby sa po sérii obvinení vyhla väzbe. "To, čoho sme teraz svedkami, je smrť tisíckou rán našej demokracii," povedala po prepustení. Článok serveru Rappler z roku 2012 obsahoval obvinenia obchodníka Wilfreda Kenga, že bol spojený s drogami, obchodovaním s ľuďmi a prípadom vraždy. Server sa odvolával na nešpecifikovanú správu tajnej služby. Podnikateľ obvinenia popiera a žalobu uvítal, keďže Rappler mu podľa jeho slov zničil povesť a ohrozil jeho život, uvádza agentúra AFP.


Macronov tím je otvorený rozhovorom s konzervatívcami

Medzi Republikánmi je skupina, ktorá chce byť užitočná, ale nechce sa macronizovať. My nezatvárame dvere pred nikým, uviedol Macronov hovorca.

PARÍŽ. Novozvolený francúzsky prezident, centrista Emmanuel Macron, je otvorený rokovaniam s hlavnou konzervatívnou politickou stranou Republikáni (LR). Pre televíznu stanicu BFM TV to v piatok vyhlásil jeho hovorca Arnaud Leroy. Vyhlásenie prichádza deň po tom, ako Macronova strana Republika vpred! (REM) začlenila skupinu socialistov medzi svojich kandidátov do blížiacich sa parlamentných volieb, informuje agentúra Reuters. Macron, do minulého roka minister hospodárstva v odchádzajúcej socialistickej vláde, narušil tradičné hranice politického života vo Francúzsku, keď minulý víkend zvíťazil v prezidentských voľbách pod vlajkou vlastného, iba pred rokom založeného hnutia. "Medzi Republikánmi je skupina, ktorá hovorí, že chce byť užitočná pre krajinu, ale nechce sa macronizovať. My ako zodpovední ľudia sme prístupní diskusii. Nezatvárame dvere pred nikým," uviedol Leroy. REM vo štvrtok zverejnila zoznam svojich 450 kandidátov vo voľbách do Národného zhromaždenia, ktoré sa uskutočnia 11. a 18. júna. Zoznam je pomerne rôznorodý: sú v ňom bývalý veliteľ elitnej policajnej jednotky RAID, počítačový odborník, farmár, sociológ alebo novinár. Kandidátmi sa stali i ľudia bez skúseností v politike.


OBJEKTÍVPozrite si zápas dvoch najväčších jedovatých hadov Afriky o samičku

Pri boji sa nepoužívajú zuby, len sila tela.

Keď sa dve čierne mamby (Dendroaspis polylepis) stretnú v súboji o samičku, vyzerá to ako prepletený tanec. Oba samce sa snažia premôcť toho druhého tak, že sa obkrúti okolo prednej časti protivníka a pokúšajú sa ho pritlačiť k zemi, pričom svoju hlavu zdvíhajú čo najvyššie. Pri zápasení sa nepoužívajú zuby, len sila tela. Zápasenie pokračuje dovtedy, kým sa jeden had nevzdá. Víťaz má príležitosť spáriť sa so samičkami vo svojom teritóriu. Takýto súboj sa podaril nafilmovať na golfovom ihrisku v meste Malalane v Južnej Afrike. Na zabitie človeka stačí len 10 až 15 mg jedu, no pri uštipnutí do tela had vstrekne dávku 100 až 120 mg jedu. Našťastie pre ľudí, mamba čierna sa snaží vzájomnému kontaktu skôr vyhnúť.


Slávne francúzske noviny sa bránia kontrole českého miliardára

Le Monde rokujú o dohode, ktorej cieľom je zablokovať snahy Křetínskeho.

PARÍŽ. V parížskom sídle denníka Le Monde sa snažia novinári zabrániť českému podnikateľovi Danielovi Křetínskemu v získaní kontrolného podielu v slávnych parížskych novinách. Dohoda, ktorej cieľom je zablokovať snahy Křetínskeho, je v záverečnej fáze rokovaní a predchádzali jej mesiace diskusií medzi akcionármi, vydavateľom a redakčnými predstaviteľmi, píše na svojich internetových stránkach Financial Times s odvolaním sa na zástupcu Le Monde. Od októbra, kedy bankár Matthieu Pigasse nečakane predal Křetínskému svoj podiel 49 percent v holdingu Le Nouveau Monde (LNM), ktorý vlastní jeho podiel v Le Monde, vyjadrujú pozorovatelia obavy z českého miliardára a jeho rastúcej pozície vo francúzskych médiách. Obavy však nie sú spôsobené vyložene osobnosťou Křetínskeho, ale týkajú sa skôr toho, že nejaký akcionár by sa mohol pokúsiť využiť priamu alebo nepriamu kontrolu nad denníkom Le Monde, uviedol prezident združenia vydavateľov novín Paul Benkimoun. Tieto obavy vyústili do snahy zabrániť Křetínskemu vo zvýšení podielu. Noviny nie sú pre investora "strojom na peniaze", ale majú prestíž a sú známe vo Francúzsku aj vo svete. "To je silná vizitka a my potrebujeme vedieť, že akýkoľvek investor dodrží naše hodnoty a etiku," dodal Benkimoun. Le Monde bol založený v roku 1944, po oslobodení Paríža, na žiadosť generála Charlesa de Gaulla a stal sa najväčším francúzskym denníkom. Nachádzal sa na pokraji bankrotu, keď ho v roku 2010 kúpili Pigasse, telekomunikačný miliardár Xavier Niel a podnikateľ Pierre Bergé. Trio sa stalo investorom potom, čo za neho zahlasovalo 90 percent akcionárov, a zvíťazilo nad konzorciom podporovaným Nicolasom Sarkozym. Noví majiteľa poskytli novinám nové peniaze a zriadili nezávislé združenie, tzv. Pôle d'Indépendance, ktoré zastupuje novinárov, zamestnancov a čitateľov a vlastní štvrtinu vydavateľskej skupiny. Predaj necelej polovice podielu Pigassa však spôsobil napäté vzťahy medzi ním a Nielom. Podľa informovaných zdrojov sa Niel domnieva, že je to proti duchu investície, ktorej cieľom je skôr podporovať slobodu tlače než zarábať peniaze. Ani vydavateľ novín Louis Dreyfus, ani Niel sa ešte s Křetínským nestretli. Dohromady s centrom nezávislosti sa však snažia vytvoriť podobu dohody, ktorá by im dala právo schváliť akéhokoľvek kontrolného akcionára alebo možnosť veta a navrhnutie alternatívy. Pigasse podľa zdroja Financial Times neplánuje predať zvyšných 51 percent zo svojho vlastníctva, avšak Křetínský má opciu na jeho kúpu. "Křetínský si nikdy nezavrel dvere pred kúpou sto percent Pigassovho podielu," uviedol predseda Křetískeho holdingovej firmy CMI France Olivennes. "A je logické, že bude chcieť byť zastúpený v dozornej rade Le Monde." Křetínský vlani kúpil tiež niekoľko francúzskych titulov od mediálnej skupiny Lagardère, ako Marianne, Elle, Télé 7 Jours, Ici Paris a France Dimanche. Olivennes dodal, že Křetínský sa rozhodol venovať časť svojho bohatstva posilneniu profesionálnej tlače v Európe: "Je frankofil a verí, že Francúzsko zohráva dôležitú úlohu v boji proti populizmu. Vyhlásil, že bude absolútne rešpektovať chartu nezávislosti Le Monde." Rokovania o budúcnosti Le Monde prichádzajú v čase, keď sa noviny konečne dostali do zisku. Počet digitálnych predplatiteľov sa do roku 2010 viac ako päťnásobne zvýšil na 180-tisíc. Od rekapitalizácie bol denník v strate, v roku 2017 sa však vrátil k zisku.